text:
KRALENDIJK – Refugiado tin derechi riba akohida. Kolegio pa Derecho Humano ta sostené e direktiva di e organisashon di Nashonnan Uní di refugiado UNHCR ku mester duna refugiado venesolano na Aruba, Kòrsou i Boneiru un akohida drechi.
Presidente Adriana van Dooijeweert di e Kolegio pa Derecho Humano durante su bishita na Boneiru a bisa ku e isla mester traha na un akohida pa hende sin kas, pashènt sikiátriko i refugiado.
E problema di hende ilegal di Venezuela na Boneiru ta hopi ménos angustioso ku na e islanan bisiña e ta bisa: “Mi a komprondé ku e grandura di e problema na Aruba ta hopi bia mas grandi ku gobièrnu ta bisa, ku tur dia tin hopi hende di Venezuela ta bini aserka. Aki na Boneiru e problema ta basta chikí, pero kada hende ta unu.”
Shen mil pa detenshon di ilegal
Van Dooijeweert no ta mira konstrukshon di un sentro di buskadó di asilo tuma lugá dje lihé ei, i ademas esaki por sosodé solamente si Hulanda finansiá. Minister Stef Blok di Asuntunan Eksterior,durante su bishita na Kòrsou, mes dia ku Van Dooijeweert tabata na Boneiru, a primintí 100 mil euro pa oumentá e kapasidat di detenshon pa hende ilegal.
Pa e akohida di refugiado el a referí na UNHCR. Segun Blok e mayoria di venesolano ilegal na e islanan no ta buskadó di asilo.
Mester akohida pa hende ilegal
Na Boneiru no tin sentro di detenshon òf otro akohida pa hende ilegal. Por bini un infrakshon di derecho humano si laga hende pa nan kuenta, segun Van Dooijeweert. P’esei e presidente di e Kolegio ta haña un fasilidat di akohida na Boneiru un nesesidat. “Si tin refugiado ku aki no por kuida nan mes, ku mester biba di pidi limosna òf kisas di kriminalidat chikí, bo ta papia di derecho humano.
Ademas no ta solamente e derechonan humano di refugiado ta e kaso, sino tambe di e pueblo ku ta hañ’é ku e situashon aki, por ehèmpel si tin peliger pa salubridat públiko. Den un sentro di akohida segun e Kolegio lo mester ofresé sikiera kama, baño i pan pa refugiado, hende ku problema síkiko i hende sin kas.


c: text/html

text:
Centro pa Desaroyo di Aruba (CEDE Aruba)
Vision
E vision di CEDE Aruba ta como lo siguiente:
CEDE Aruba ta un Fundacion autonomo permanente, dirigi na fortifica e comunidad civil den un sociedad balansa. E ta fungi como un brug duradero entre Iniciativa Priva, un comunidad di N.G.O. fuerte, pro-activo y sintonisa na un banda, y e cargadonan di recursonan local y internacional na otro banda. E ta e Fundacion Arubano mas grandi y importante cu ta reconoce na un manera profesional e necesidadnan den e comunidad y ta realisa e solucionnan na manera creativo. CEDE Aruba ta conoci como un organisacion confiabel na unda tur hende por pidi sin miedo pa conseho y ayudo riba tereno di desaroyo social y educativo duradero.
Mision
Trece ser humano y recursonan hunto pa desaroyo sostenibel.
Como organisacion e ta combina y ta uza energia y recurso cu ta considera necesario pa e desaroyo social-educativo di e comunidad Arubano y e pa fortifica e Iniciativa Priva den e lucha contra problemanan socioeconomico y social.
Ta trata pa semper promove e habilidad pa defensa propio y e confiansa propio di e ciudadano Arubano en general y di esnan mas debil den nos comunidad en particular.
Desaroyo sostenibel ta un desaroyo cu ta satisface necesidad di e generacion actual sin pone na peliger e posibilidad pa generacionnan cu ta bin pa tambe provee den nan necesidadnan den futuro. E palabra a bira un concepto despues di conferencia di Estadonan Uni (EU) tocante medio ambiente y desaroyo na 1992 na Rio de Janeiro. E paisnan miembro a palabra pa lucha pa desaroyo sostenibel.
Obhetivo
- Pa otorga fondo, tanto (1) directamente pa CEDE Aruba mes, como tambe (2) indirectamente door di fungi como intermediario pa otro fondonan, en particular e asina yama Samenwerkende Fondsen Caribische Deel van het Koninkrijk.
- Pa duna sosten na y guia organisacionnan local pa (1) entrega proyectonan, (2) desaroya, guia y evalua e proyectonan, (3) studia e posibilidad nan pa financiamento di iniciativanan nobo, (4) aumenta e efectividad di e propio organisacion.
- Promove colaboracion na tur nivel; nivel micro, meso y macro.
- Señala deficiencia den sector di bienestar di Aruba y fungi como catalisado door di inicia y sostene e desaroyonan y programanan nobo den comunidad, semper en consulta cu e sectornan NGO relevante.Esaki tambe ta encera evalua si tin apoyo pa iniciativanan nobo y promove realisacion di esaki pa e NGO- nan mes.
- Fungi como socio pa loke ta trata gobierno di Aruba y di Hulanda, como tambe di instancianan local y den exterior cu ta haci donacion .
- Pa stimula investigacion riba tereno social, educativo y recreativo.

robotstxt: allowed

filter: keep


text:
Appel di Oro 2016
Ministerio di Enseñansa hunto cu Departamento di Enseñansa ta presenta e di dos edicion di e proyecto Appel di Oro | Premio Nacional di Excelencia den Enseñansa na Aruba.
Mensahe di Minister di Enseñansa
“E regalo di mas balor cu nos por duna nos yiunan ta tempo“ ta e mensahe di Minister di Enseñansa Michelle Hooyboer-Winklaar na ocasion di apertura di aña escolar nobo.
Amsterdam a yama bon bini na studiantenan di Aruba
Den stadhuis di Amsterdam a tuma luga un recepcion pa e studiantenan di Curaçao, Boneiro, St. Maarten, St. Eustatius y Aruba. Den e sala di reunion di e municipio di Amsterdam lider di fraccion di PvdA, Marjolein Moorman a yama tur e studiantenan bon bini.
Minister di Enseñansa di bishita na Colegio Sagrado Curason
Aña Escolar 2016-2017 a habri cu hopi expectativa. Studiantenan tabata hopi contento riba e prome dia di scol, un dia special cu Minister di Enseñansa, Michelle Hooyboer-Winklaar, a bishita Colegio Sagrado Curason unda el a wordo ricibi pa un grupo grandi di muchanan y pa e cabesante sra. Lillith Rasmijn.
Educacion Basico: Focus op Geletterdheid
Na maart 2016 Departamento di Enseñansa a cuminsa cu e proyecto di Educacion Basico: “Focus op Geletterdheid” riba tereno di Enseñansa pa Adulto. E proyecto aki tin como meta pa hisa e grado di educacion di adulto na Aruba.
Arubalening y Seguro na Hulanda
Departamento di Enseñansa Aruba (DEA) ta informa cu a provee tur studiante cu “Arubalening“ cu seguro na Hulanda.
Train de Trainer
Departamento di Enseñansa Aruba a cuminsa cu e proyecto di desaroyo y renobacion di Programanan di Estudio na EPI, EPB y OAA na November 2015.
Ayudo financiero pa bay scol
Pa e aña escolar 2016-2017 Gobierno lo bolbe duna un ayudo financiero extra na tur famia cu ta riba bijstand y cu tin yiu cu ta bay scol. Esnan cu por bin na remarca pa e sosten extra aki ta mayornan y yiu(nan) of yiu(nan) di criansa cu ta bayendo scol te cu e edad di 24 aña y cu tin derecho ariba bijstand te cu e pago di luna di Augustus 2016.
Keda sinta?
Minister di Enseñansa (Hooyboer-Winklaar) ta anuncia cu e aña aki ta bay efoca riba reduci of elimina e fenomeno di keda sinta (zittenblijven) pa medio di un proyecto piloto introduci na tur Scol Publico.
Renobacion di cura pa 4 scol
Minister di Enseñansa ta informa cu recientemente a aproba e proyecto pa renobacion di cura pa 4 scol. Dienst Openbare Werken (DOW) a traha overtime pa por a cumpli cu e fecha cu Fondo Desaroyo Aruba (FDA) a stipula. E proceso pa e destaho publico a dura mas o menos 3 luna.


text:
Radamel Falcao šØš“
Un soƱo cu a bira realidad den e Copa Mundial na Rusia tabata e gol di e capitan y delantero di e seleccion Colombiano, Radamel Falaco, den e partido decisivo contra Polonia. āEl Tigreā manera e ta wordo yama a briya den su prome mundial. Radamel ta hungado di e ekipo Europeo AS MONACO. Cu lagrima na su wowo y gradiciendo Dios den e stadion di Kazan Arena dilanti di miyon di wowo, su soƱo desde mucha a bira un realidad. Debi na un lesion sufri e no por a participa cu e ekipo di Colombia den e mundial di Brasil 2014. Radamel sigur ta un inspiracion pa hopi hoben, cu ora bo traha duro cu determinacion, perserverancia y fe den Dios tur soƱo por ser logra.
Carlos Vela š²š½
Cu e pitazo cu a duna inicio na e prome partido di Mexico den e Copa Mundial 2018, y cu e hungadornan a subi e veld cu e miradanan a cay riba e hungador: Carlos Vela. E ta originario di CancĆŗn, Quintana Roo, y su carera den futbol a cuminsa ora e tabata apenas un mucha. Carlos Vela a participa den e Copa Mundial Sub-17 na 2005 unda e tabata e maximo goleador. Su trayectoria ta suma na un total di 128 gol y 483 wega, y tabata un miembro clave di e participacion di MĆ©xico na e Copanan di Mundo. Cu su 29 aƱa di edad, Vela tin un di e miho tecnicanan di momento. Su vision di wega y capacidad pa defini un gol ta posiciona como un gran hungadornan di momento.
Que alguien me explique por quĆ© andĆ”bamos alabando a Maluma teniendo esto š. #MexicoVsAlemania pic.twitter.com/6srukYrd42
— Alex Murillo (@AlexMurilio) June 27, 2018
Edinson Cavani šŗš¾
Considera como un di e miho delanteronan danki na su potencial, experiencia y efectividad. Edinson Cavani a anota 2 gol decisivo pa Uruguay contra e campeon di Euro Copa 2016 Portugal. El a elimina asina e campeon di Europa for di nan soƱo pa titula Copa Mundial na Rusia. Edinson ta participando pa di tercer biaha den Copa Mundial cu e seleccion Nacional di Uruguay. Edinson cu su 31 aƱa di edad ta hungador pa e ekipo di Paris Saint- Germain cu mas di 100 gol den dos di e 5 liganan mas grandi di Europa. E ta hibando Uruguay pa di 5 biaha na e cuarto di final di Copa di Mundo.
Nos lo bay sigui trece mas di e hungadornan cu ta resaltando den World Cup Russia 2018


text:
Awe diasabra anochi pa mas o menos 10or central di polis ta wordo notifica cu lo mester a haya un curpa sin bida di un hende homber den un container na Tanki Leendert. Patruya a jega na e sitio di e sucedido y a pidi di biaha pa recherche y polis technico pa haci nan investigacion. Investigacion ta deduci cu NO ta indica cu ta trata di un crimen.
Dr Texier a jega na e sitio y a constata pa 11or , morto di e homber P. naci na Aruba di 48 aña.
Cuerpo Policial ta manda palabra di condolencia na famia di e fayecido.
Cuerpo Policial ta informa:
Awe diasabra anochi pa mas o menos 10or central di polis ta wordo notifica cu lo mester a haya un curpa sin bida di un hende homber den un container na Tanki Leendert. Patruya a jega na e sitio di e sucedido y a pidi di biaha pa recherche y polis technico pa haci nan investigacion. Investigacion ta deduci cu NO ta indica cu ta trata di un crimen.


text:
Hunta di Supervision
E hunta di supervision, consistiendo di cuatro miembro inclusivo e presidente, ta responsabel pa supervisa e director y alabes e normanan y e maneho di e fundacion.
Tambe e conseho di Supervision ta vigila e actividadnan den e fundacion y institutonan relaciona cu Fundacion Lotto pa Deporte y ta Brinda sosten y conseho na e director.
Den e ehercito di nan tarea, e miembronan di hunta di supervision ta actua na interes di e fundacion y institutonan relaciona na Fundacion Lotto pa Deporte.
E hunta di supervision ta consisti di:
- Silvio M. Janga (presidente)
- Antonius A. Kamperveen (miembro)
- Flavio F. Faneyte (miembro)
- Elias J.F. Kock (miembro)
- Hillegonda de Meza (Asistente)
Director
E fundacion tin un Director. E Director tin e responsabilidad di maneha e fundacion.
E fundacion tambe ta wordo representa pa su Director, teniendo na cuenta cu pa cierto accion aprobacion ta necesarion di e hunta di supervision y/of di e minister responsabel pa deporte.
Director: Roland S. Tuitt
Aña Fiscal 2019
Nos Socio
Canadian Bank Note Aruba (“CBNA”) un subsidiario di Canadian Bank Note Company (“CBN”).


text:
“Tecnologia ta cambiando hopi lihe y e cambionan aki ta trece hopi oportunidad nobo si nos sa di adapta y innova na tempo. Di bay cu e cambio y no keda pega den loke ta mustra awor di ta nos comfort zone. Nos ta un comunidad cu di naturalesa ta hopi creativo y innovativo. Nos imaginacion no conoce limite, un bon ehempel ta nos creatividad den carnival. E ta den nos DNA”, Premier Evelyn Wever-Croes a expresa recientemente den su discurso den e Conferencia di Hende Muhe riba dia internacional di hende muhe.
Nos pilar economico principal awor ta e industria turistico, cu a crece danki na nos recursonan natural unico, e cordialidad di nos hendenan y e lama bunita cu ta rondona nos. Pero prosperidad economico di Aruba no semper tabata turismo.
Antes e tabata e industria petrolero, e refineria, cu a duna hopi hende un trabou y perspectiva laboral prometedor. Nos tur ta corda cu e momento cu e refineria a cera su porta a causa cu hopi hende a perde trabou y nos a haya nos den un crisis economico.
Sinembargo ta den e momento di crisis ey nos como Arubianonan a sa di adapta y innova. Danki na e curashi di entrepreneurs local e tempo ey, a logra desaroya un pilar economico nobo den turismo den apenas algun aña y te dia di awe esaki ta un pilar hopi exitoso y prometedor. Esaki ta prueba cu nos tin e habilidad di adapta y innova den tur circumstancia.
Premier Evelyn Wever-Croes: “Nos a logra desaroya nos pilarnan economico exitosamente den pasado, pasobra cada reto nos a enfrenta cu curashi y cu vision. Mescos cu e temponan di insiguridad cu nos a enfrenta ora e refineria a cera na 1985, nos ta enfrentando momentonan di insiguridad similar awor, cu futuro insigur di e refineria, cu menasa contra nos turismo pa e corona virus y nos lo lucha pa desaroya ambos pilar exitosamente, pero mes momento nos mester enfrenta e retonan cu e mesun curashi, cu e mesun habilidad di adapta y innova. Esey lo haci nos como pais hopi mas fuerte”.


text: Diadomingo anochi na ora di sera un club nocturno na e hotzone banda di e highrise hotelnan, un grupo grandi di personanan manera costumber ta keda hang pafor di e lugar. Esnan presente no kier a bandona e sitio polisnan a keda circula eynan cu algun patruya cu nan zwaailicht cendi pa esnan presente compronde cu ta ora pa bay. Ta net na e momentonan ey diripiente a start un pelea cu tiramento di botter. Mesora polis a bay atende esaki a bin resulta cu un di esnan envolvi den e pelea tabata tin un kap na su cara y tabata zundra y incitando e otro pa bringa cu ne. Polis a pone ordo y despues di basta insistencia e persona a dicidi di subi cu su amigonan y a bay for di e sitio. Tur e pelea tabata pasobra di un malentendimiento.


text:
Miro ami conose bo personan pa basta aña caba. Bo kier a conta nos ken bo ta? Conta nos di bo amor pa musica I participation den festivalnan.
Mi nomber ta Robert Edward Ramiro Ridderstaat mi a nace ariba 19 di november 1964 na Aruba, soltero, mi a traha 12 aña na un compania di schoonmaak despues cu mi a bira malo, e ora mi no por a traha mas.
Mi conose bo como cantante den diferente festival. Desde ki tempo bo ta canta i participa den e festivalnan? Mi tawata canta den un koor na Aruba cu 30 aña San Francisco na Playa y a canta prome biaha festival di Playa Linda na 1987.
Con bo ta prepara prome cu bo subi stage? Train bon y siña e letranan for di mi cabes.
Cua tawata e participashon di mas dushi cu abo ta corda? Dia mi a canta San Juan na Arubadag Heineken Music Hall. Mi sa cu bo a jega di gana diferente premio, bo por conta nos cuanto? Mas o menos 5 biaha San Juan y varios biaha finalista tambe den festival di Dande finalista e anja aki Rey di Dande di Stichting Harpa.
Cu cua premio bo a keda mas contento cu nunka? Dia festival di Dande (C.A.R) a wordu dedica na mi persona dia 27 di December aña 2008
Unda bo ta loko pa participa un biaha mas? Ariba nos dia national, Arubadag.
Cu cua artista lo bo kier subi stage hunto? Mi lo aprecia masha hopi pa subi stage cu Daddy Brokke y Brian Dekker
Kiko bo ta ambicioso pa bo futuro? Pami tin un bon salud pami por sigui aporta na nos cultura
Banda di artiesta kiko mas bo ta gusta hasi? Mi tawata canta den koor The Tropicals, awor ta dirigi y canta den koor Speransa di Dios na Zwijndrecht, mi ta juda na misanan na papiamento aki na Hulanda sirbi misa y lesa lectura, na Breda, Den Bosch, Zwijndrecht y Tilburg. Mi ta resa pa defunto algo cu mi mama(R.I.P) a siñami y ta resa caminda di cruz Diabierna Santo aki na Hulanda.
Señor Ridderstaat kiko ta bo deseo pa tur nos hendenan aki na Hulanda i na Aruba i tur parti di mundo?
Mi deseo pa tur mi famianan y conocirnan na Aruba, Hulanda y tur party di mundo pa pasa un Felis Pasco y cu Anja 2018 trese pas, harmonia y felicidad. Laga nos tur ban uni y copera cu nos cultura aki na Hulanda y hacie mas grandi cu ta posibel. Masha danki i hopi cumindamento di parti Miro Ridderstaat.


text:
Den e conferencia virtual di e asamblea general di NacionanUni: “Mi compromiso ta pa reactiva nos economia y reconstrui nospais”
Diamars 22 di september, Prome Minister Evelyn Wever-Croes tawata tin e oportunidad unico pa ta panelista na e World Economic Forum Sustainable Development Impact Summit, specificamente e panel, Rebuilding Travel and Tourism. E panel tabata modera pa Jacqueline Gifford, Editor-in-Chief, Travel & Leisure Magazine. E conferencia ta tumaluga den e simannan di e asamblea general di Nacionan Uni.
Aunke e conferencianan ta di corto duracion, e participacionna e tipo di foronan aki riba nivel mundial ta di sumaimportancia pa Aruba, especialmente awor cu Aruba mesteratrae mas tanto inversion internacional cu ta posible.
Ta den e panelnan aki, riba un escenario mundial, cu un participacion grandi di sector priva, cu Aruba ta lograsobresali cu su vision pa nabega nos pais den un rumbo nobo. Pues creando e visibilidad aki ta brinda oportunidad pa Aruba.
Prome Minister a contesta varios pregunta cu a wordo lansaden su direccion. E interes pa sa con Aruba ta para cu turismo, salud publico y economicamente, tawata hopi grandi mas ainda con Aruba ta maneha den e crisis. Prome Minister a duna di conoce cu ta un prioridad grandi pa Gobierno di Aruba crea un ambiente cu ta trece visitante y inversionnan papone nos economía draai atrobe.
Ampliamente, Prome Minister a papia di e masterplan ‘Reposicionando e Rumbo di nos pais’. Un masterplan cu a wordo traha danki na e esfuerso incansabel di mas di 125 profesional di sector publico como tambe sector priva, cu durante mas di 175 sesion a duna nan conocemento y experticio pa asina crea, den temporada cu nos pais ta enfrentado reto grandi, un plan pa un futuro resiliente paAruba.
Den un epoca unda cu situacionnan ta cambia den forma acelera, un acercamento flexibel y pragmatico ta wordoconsidera esencial. Por indica cu hustamente e proceso di implementacion en cuestion ta enfoca riba 5 asina yamaproyecto di aceleracion unda cu a scoge e proyectonan akia base di nan impacto positivo, sosten y urgencia di implementacion manera indica door di varios actor.
E 5 proyectonan ta: (1) reforma di ley laboral y mercadolaboral, (2) eliminacion di asina yama ‘red-tape, (3) reformafiscal, (4) implementacion di trayecto di e-government, I.D digital y un plataforma digital sigur pa intercambia ‘data’ y (5) reforsa capacidad legislativo y innovacion den regulacion.
Prome Minister un biaha mas dignamente a representa nos país e biaha aki den un foro virtual y hopi importante pa nos país. Prome Minister na final di e sesión a enfatisa: “Mi compromiso ta pa reactiva nos economia y reconstrui nospais”.


text:
Pronóstiko di tempu pa Kòrsou i bisindario bálido te djamars mainta 06:00 o.l., 8 di novèmber 2016.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 8 di novèmber 2016.
Kompilá: Djaluna 7 di novèmber 2016, 05:00 o.l. (09:00UTC).
KODIGO HEL: POSIBILIDAT PA MAL TEMPU
Tempu: Parsialmente nubla ku chèns pa algu di áwaseru, espesialmente durante oranan di mèrdia i trai mèrdia. Tin posibilidat pa bos zona.
Temperatura máksimo lo alkansá 34°C. i temperatura mínimo 26̊C.
Solo ta sali 06:30 i ta baha 18:08 o.l.
Bientu: Por lo general for di un direkshon entre di ost i sùitost i suak te moderá; forsa 2 te 4 (7 te 30 km/ora, 4 te 16 nudo).
Situashon general: Durante e próksimo 24 ora no ta antisipá muchu kambio den e kondishon di tempu aktual. Sinembargo e kondishon atmosfériko ta keda favorabel pa desaroyo di nubianan signifikante den nos área. Bientu lo ta generalmente suak durante awe djaluna i den kombinashon ku e kondishon atmosfériko, algun nubia lo por desaroyá riba sierto parti di nos isla ku chèns pa un áwaseru lokal ku por bai kompaña pa welek i bos. Debí na e posibilidat pa áwaseru modera te lokalmente fuerte ku chèns pa welek i bos, Servisio Meteorológiko ta emití un Kódigo hel.
Kondishon di laman: Trankil te moderá ku altura di olanan di 0.5 te 1.5 meter (2 te 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djarason mainta: Por lo general parsialmente nublá.
Meteorólogo: Luciano
E próksimo boletin di tempu lo wòrdu publiká djaluna 11:00 o.l. (15:00 UTC).


text:
E lokèt pa konsumidó t'ei pa bo
Si bo tin problema ku kompanianan lokal òf ku gobiernu tokante kasonan di konsumidó
bo por pidi akinan. Komo miembro di Unkobon, konseho ta gratis.
Vivienda, gastunan di awa y koriente
regularmente ku e instanshanan konserní manera WEB,
OLB y e ministerionan di I&W y EZK.
Prèisnan den supermerkado, chèk e lista di kompras
pa un makuto standart di 60 diferente artikulo ku bo ta kumpra diariamente.
Gastunan di vivienda, hür i sistema di puntashon
di kasnan simpel. Unkobon ta boga pa un sistema di subsidio di hür ku ta konta tambe
pa kasnan den sektor privá.
Prèisnan den supermerkado: BonKompra
Palabrashon entre OLB, e organisashon di supermerkadonan y e
organisashonnan di konsumidó, pa ku e proyekto di Bon Kompra den 2014, a buta ku un makuto ku 36 produkto básiko
a bira 24% mas barata den 18 di e 20 supermerkadonan ku a partisipá. Unkobon kier Bon Kompra bèk.
Bo sosten ta bon biní
Pakiko bira miembro di Unkobon?
Bo no kier ta bo so pará na momentu ku bo tin un problema.
Serka e bònt di konsumidó miembronan ta uni forsa y yuda otro. Huntu nos ta pará fuerte!
Konseho kon ekonomisá
E lokèt pa konsumidó.
Bo sosten ta importante
Yena aki bo datonan y registrá bo mes. Solamente $15 pa aña,
Tambe nos atenshon ta pa:
Entregamentu di pòst
Unkobon ku regularidat ta trese esaki na atenshon di esnan responsabel.
Mínimo sosial
Trafiko & Seguridat
Preguntanan frekuente
Ken nos ta i kiko nos ta hasi?
Pakiko un bònt di konsumidó aki na Boneiru?
Hopi hende na Boneiru no sa presis kiko ta nan derechi komo konsumidó. Unkobon ta duna su miembronan informashon tokante nan derechi.
E nivel di protekshon legal di e konsumidó aki na Boneiru, lástimamente no ta manera ta e kaso na Hulanda. Esaki ta hasi ku ta sumamente nesesario pa buta tur forsa huntu p’asina reforsá e posishon di e konsumidó aki na Boneiru.
Kiko Unkobon ta hasi?
Trabounan di Unkobon ta keda ehersé pa boluntarionan. Ta hasi uso di eksperensia y konosementu di un miembro. . Por ehempel: un persona ku konosementu di asuntonan hurídiko, un persona ku konosementu riba tereno tékniko òf finansas.


text:
KRALENDIJK – Debí na aktividat ku a baha konsiderablemente na e kompania BOPEC, a pone ku entrada di haf a baha ku 5.4 mion dòler. Resientemente Dudley Wedervoort, hefe di sekshon di finansa, a menshoná esaki durante reunion di komishon fiho di konseho insular. Durante 2019 no tabatin kasi niun tènker ku a mara na terminal di BOPEC.
El a menshoná ku gastunan a subi aña pasa ku 25 mion dòler, sinembargo esaki tin un splikashon tékniko i ta debí na invershonnan di Hulanda. “26 mion dòler Hulanda a finansiá pa proyektonan spesial. E sèn ta yega riba nos kuenta, sinembargo e no ta di nos. E ta bai den e proyekto destiná i nos ta nota salida di e plaka komo gastu. Manera ta konosí BOPEC e último dos aña aki, a konfrontá problema serio. Resientemente a pone beslag riba e kompania,” Wedervoort a menshoná durante reunion di konseho insular.


text:
Idioma artifisial
Un idioma artifisial ta un idioma ku un hende òf grupo a krea intenshonalmente. Otro nòmber pa tal lenga ta "konlenga" (un kombinashon di "konstruí" i "lenga" manera "conlang" na ingles).
Ehempel di mas famoso ta Esperanto. Señor Ludwig Zamenhof (1859-1917) a krea Esperanto pa fasilitá komunikashon internashonal.
Un otro ehempel famoso ta Klingon. Lingwista Marc Okrand a krea idioma Klingon pa un pelikula di "Star Trek." Outor J.R.R. Tolkien tambe krea idiomanan pa añadi elemento di realismo na kultura imaginario.
Lingwistanan okashonalmente krea idioma sintétiko chikitu ku karakterístika selektá pa studia e proseso di siñamentu di idioma.
Ademas e kreashon di konlenganan ta un hòbi pa algun hende.


text: Diasabra for di oranan di mainta polis tabata ricibi yamadanan di cu e conocido choller “Lloyd” ta molestia hendenan den caya, na varios ocasion polis mester a bay core for di diferente sitio. Ta den oranan di atardi polis a bisa ta basta y a bay atende seriamente cun’e ora a top’e na altura di sala di corte polis a ripara cu e ta bao influencia di droga pero Lloyd a core bay direccion zuid pa bay den caya atrobe. A busk’e y a top’e pazuid di Big Bazaar den Middenweg unda eynan a detene. A solicita un vehiculo di transporte pa hib’e na warda unda e por pasa su influencia di droga den un cel pa e bira bon.


text:
Kralendijk – Resientemente Water- en
Energiebedrijf Bonaire N.V. (WEB) a hasi renobashon di su kurá na
e planta di awa na Hato i a pone un obra di arte na memoria di
Marlies van der Kouwe†. Den e lunanan tras di lomba, WEB N.V. a hasi renobashon di e kurá ku ta
pasa rondó di e planta di awa na Hato. Pa por a hasi esaki posibel, WEB
mester a deshasí di un palu di indju ku tabata morto pa basta tempu kaba,
pero tabata wantá ainda dor di e kurá ku tabata pasa rondo di dje. E palu
aki tabata tin un balor sentimental pa e famianan di Marlies van der Kouwe†
ku a pèrdè su bida e anochi di 20 pa 21 di sèptèmber 2008 na e sitio aki.
Teniendo kuenta ku e sitio aki tabata kaminda famianan a keda rekordá e
defuntu, WEB N.V. a tuma kontakto ku mayornan di Marlies van der Kouwe†
promé ku a deshasí di e palu. WEB N.V. a opta pa uza partinan di e tronkón
pa traha un obra di arte na memoria di Marlies van der Kouwe.
Famianan ta agradesido na WEB pa e manera respetuoso ku a atendé ku
konmemorashon di nan kerido Marlies.
WEB TA HONRA MEMORIA DI MARLIES VAN DER KOUWE † KU UN OBRA DI ARTE
Kralendijk – Resientemente Water- en


text:
Eksonerashon di e prohibishon pa forma kartel
Palabrashonnan ku ta limitá kompetensia ku no ta kai bou di e kategoria di infrakshonnan ‘grave’, posiblemente por kontribuí, di forma positivo, na desaroyo ekonómiko di Kòrsou. Empresanan ku a traha e sorto di palabrashonnan aki por hasi un petishon na FTAC pa eksonerashon di e prohibishon pa forma kartel. FTAC lo evaluá si e bentahanan di e palabrashon ta superá e desbentahanan.
Den e petishon, e empresanan konserní mester prueba ku nan ta kumpli ku tur e kriterionan di eksonerashon ku ta pará aki bou:
- E palabrashon mester kontribuí na mehorashon di e produkshon òf distribushon òf en todo kaso pa promovéun adelanto tékniko/ekonómiko.
- E benefisionan ku ta originá for di e palabrashon mester benefisiá e usuarionan di un parti rasonabel di e resultadonan final.
- E kompetensia no tin mag di wòrdu limitá mas ku ta estriktamente nesesario.
- Riba merkado mester keda sufisiente kompetensia.
Un eksonerashon otorgá tin forsa rétroaktivo te na momentu di e petishon. Un eksonerashon ta aplikabel pa un sierto tempu i por wòrdu ampliá riba petishon di e empresanan en kestion.
Bo por pidi un eksonerashon dor di yena e formulario “Petishon pa Eksonerashon di e Prohibishon pa Forma Kartel”


text:
Tag Archives: loonsubsidie
Recordatorio – Subsidio di Salario – October 2020
Tur dunado di trabou cu por aplica pa subsidio di salario pa luna di october tin te cu dialuna, 26 di october, 2020 na fin di dia (11:59 PM) pa haci esaki. Un dunado di trabou cu ta aplica pa subsidio di salario pa luna di october mester a cumpli cu e pago di tur… Mas Informacion
Subsidio di Salario – October 2020
For di 20 october te cu 26 di october por aplica pa subsidio di salario pa luna di october, 2020 SVb ta anuncia cu e periodo pa aplicacion pa subsidio di salario pa luna di october ta cuminsa diamars, dia 20 di october, 2020 pa 8‘or di mainta. Tur dunado di trabou cu ta bin… Mas Informacion
RECORDATORIO: Subsidio di Salario September 2020
SVb ta recorda tur dunado di trabou cu por aplica pa subsidio di salario cu e ultimo dia pa aplica pa subsidio di salario pa luna di september ta 27 di september, 2020, fin di dia. Tur dunado di trabou cu ta aplica pa subsidio di salario pa luna di september mester a cumpli cu… Mas Informacion
Subsidio di Salario – September 2020
Entrante 22 di september te cu 27 di september por aplica pa subsidio di salario pa luna di september, 2020 SVb ta anuncia cu e periodo pa aplicacion pa subsidio di salario pa luna di september ta habri desde diamars, dia 22 di september, 2020 pa 8‘or di mainta. Tur dunado di trabou cu ta… Mas Informacion
Por Aplica pa Subsidio di Salario Entrante 20 juli
SVb ta anuncia cu e periodo pa aplicacion pa subsidio di salario pa luna di juli ta cuminsa dialuna awor, dia 20 di juli, 2020. Tur dunado di trabou cu ta bin na remarke pa aplica pa subsidio di salario ta ricibi un notificacion di SVb y despues di ricibi esaki nan por yena nan… Mas Informacion
Pa Luna di juni SVb ta registra 1663 aplicacion pa subsidio di salario
Di un cantidad di 3200 doño di trabao cu pa luna di juni a bin na remarca pa por aplica pa e programa Subsidio di Salario, 1663 a haci uso di e oportunidad. Cu esaki por bisa cu pa luna di juni alrededor di 22.800 di trahadonan a keda cubri cu un garantia di pago… Mas Informacion
Ultimo Dia pa Aplica pa Subsidio di Salario ta 19 Juni
RECORDATORIO – SVb ta recorda tur dunado di trabou cu 19 di juni, 2020 ta ultimo dia pa aplica pa Subsidio di Salario pa juni Tur dunado di trabou cu ta bin na remarke pa aplica pa Subsidio di Salario pa luna di juni a ricibi un notificacion di SVb dia 3 di juni ultimo…. Mas Informacion
Cambio den Aplicacion pa Subsidio di Salario
IMPORTANTE – SVb ta notifica di un cambio den aplicacion pa Subsidio di Salario pa juni, 2020 Ultimo dia pa aplica pa Subsidio di Salario pa luna di juni ta bira 19 di juni, 2020 Tur doño di trabao cu ta bin na remarca pa aplica pa Subsidio di Salario pa luna di juni a… Mas Informacion
Entrante 4 di juni por aplica pa Subsidio di Salario
SVb a notifica e dunado di trabou cu desde 4 di juni por aplica pa Subsidio di Salario pa luna di juni Ultimo dia pa aplica pa Subsidio di Salario pa luna di juni ta 13 di juni, 2020 Tur dunado di trabou cu ta bin na remarke pa aplica pa Subsidio di Salario pa… Mas Informacion
Den mesun empresa trahado no por ricibi FASE mientras otro ta ricibi Subsidio di Salario
Un dunado di trabou no por tin algun trahado den FASE y algun trahado ta wordo paga por medio di Subsidio di Salario Den un temporada cu tin hopi informacion cu mester tene na cuenta cune SVb kier clarifica y elabora ariba e programanan di sosten financiero FASE y Subsidio di Salario. Subsidio di Salario… Mas Informacion


text:
Willemstad- Na mei 2010 CFATF a disidí ku Kòrsou lo mester pasa raportá periódikamente over di e adelantonan pa remediá e defisiensianan ku a wòrdu señala den su strukturanan pa por evita labamentu di plaka i finansiamento di terorismo.
E defisiensianan tabata relashoná ku fayonan den nos leinan i alabés den nos proseduranan. Delaster añanan esakinan a keda remediá di tal manera ku den su reunion di 9 di november di aña 2016 CFATF a disidi di kita Kòrsou for di e ‘lista’ di paísnan ku mester raportá periódikamente over di e pasonan pa remedia e defisiensianan pa asina por kumpli ku e normanan internashonal pa evita labamentu di plaka i finansiamento di terorismo.
Den e trayekto aki e efikasia di Ministerio di Finansas, en partikular riba tereno di e adaptashonnan nesesario di nos kwadro legal, a permití nos remediá e defisiensianan ku CFTATF a konstatá. E adaptashonnan aki a kondusí ku e Sekretariado di CFATF a konkluí ku Kòrsou no mester forma parti mas di e lista ei. E resultado aki ta di sumo importansia pa por reposishoná Kòrsou komo un hurisdikshon íntegro kaminda ta hasi negoshi kumpliendo ku e normanan internashonal mas eksigente. Atrabés di e kambio di nos klasifikashon dor di CFTATF, indusí dor di e adpatashonnan legal ku Kòrsou a introdusí, riba dia 9 di November 2016 na Turks and Caicos a keda disidí pa atribuí e klasifikashon di Largely Compliant na Kòrsou.


text:
Coastal Carolina University cu anochi di Informacion
Diamars dia 2 di mei proximo Ministerio di Enseñansa conhuntamente cu representantenan di Coastal Carolina University (South Carolina, USA) lo tene un anochi di informacion pa tur studiante cu tin e interes pa studia na e Universidad aki cu ta ofrece in-state tuition pa studiantenan di Aruba.
Resultado di “Colegio Toets”
Dialuna ultimo Examenbureau di Departamento di Enseñansa a informa Ministerio di Enseñansa di e resultado final di e toets nacional pa admicion na Ciclo Basico di HAVO/VWO.
Acuerdo cu St. Mary’s College of Maryland extendi
Minister di Enseñansa Michelle Hooyboer-Winklaar ta anuncia cu Gobierno di Aruba a reanuda e acuerdo cu St. Mary’s College of Maryland pa 5 aña mas.
Manual di Gramatica di Papiamento
E idioma nacional y oficial di Aruba, esta Papiamento, ta bolbe marca historia. E biaha aki cu e publicacion linguistico: “Manual di Gramatica di Papiamento – Sintaxis“, skirbi y publica pa Departamento di Enseñansa.
Studiantenan den dialogo cu Minister Yrausquin
Den Haag – Minister Plenipotenciario Juan David Yrausquin ta teniendo diferente encuentro cu studiantenan di Aruba na Hulanda pa asina scucha di e studiantenan con por mehora servicio di Gabinete di Aruba na Hulanda (Arubahuis).
ISL Training
Recientemente Ministerio di Enseñansa a organisa un training di International School Leadership (ISL) pa e cabesantenan, directornan, rectornan di scol y diferente instancia di enseñansa. Tur cu a participa na e training aki a haya e oportunidad di sinta hunto y discuti diferente topico di enseñansa, siña for di experiencia di otro y delibera riba kico ta e miho implementacion cu por bin cun’e pa nan scol.
“Colegio Toets” nacionalisa
Un grupo grandi di alumno di scol basico e siman aki ta participa na e Colegio Toets, cu ta un di e componentenan pa admision na ciclo basico di HAVO/VWO na ambos Colegio Arubano como Colegio San Nicolas.
Tayer “Autismo den klas” pa educador
Den cuadro di luna internacional di conscientisacion di autismo, Ministerio di Enseñansa hunto cu Fundacion Autismo Aruba (FAA) ta organisa e tayer “Autismo den klas” pa actornan den enseñansa.Scroll To Top


text:
Peticion pa loke ta trata declaracion di cambio di nomber, adres of documento unda e cambio ta aparece.
Cambio den nomber of adres di doño di marca
Descripcion
Den caso cu un persona cu tin derecho of cu ta doño di un marca cambia su nomber of adres of cambia e nomber di su compania y ta desea pa inscribi esaki den e registro publico, e mester haci un peticion na Oficina di Propiedad Intelectual.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Cuanto tempo ta dura pa hay'e?
Dos siman


text: Nos a tuma nota den medionan internashonal ku apesar ku gobièrnu di e estado di Georgia na Merka ke terminá e “shelter in place” awe dia 30 di aprel 2020, dirigentenan di Iglesia Atventista ku ta sirbi e teritorio ku ta inkluí Georgia, ta preferá mantené e edifisionan di iglesia será. E lidernan di Iglesia ta konsiderá ku no ta responsabel pa habri ni edifisionan di nan ofisina pa trabou ni esnan di iglesia pa adorashon. Pasobra nan no ke eksponé nan empleadonan i miembronan di iglesia na peliger di infekshon ku korona vírùs. E siguiente programa di Mundu Atventista lo analisá e desishon akí di iglesia na Georgia. Sigui e programa via nos página di Facebook òf nos kanal di Youtube. Tambe por download un kopia di e presentashon.


text:
KRALENDIJK – Anualmente dia 1 di yüli ta konmemorá pasado di sklabitut di Hulanda riba nivel nashonal. Dia 1 di yüli 1863 gobièrnu di Hulanda a kuminsá ku abolishon gradual di sklabitut denter di e kolonianan na India Oksidental. Den e temporada ei tabatin aproksimadamente 12.000 persona sklabisá, bibando riba e islanan Hulandes Karibense. Abolishon di sklabitut i emansipashon di personanan sklabisá ta algu ku tambe ta toka komunidat i historia di e islanan di Hulanda Karibense Boneiru, Sint Eustatius i Saba.
E aña aki Entidat Públiko Boneiru ta organisá un konmemorashon insular, den kolaborashon ku vários partner lokal i ministerio di Ensenansa, Kultura i Siensia (OCW). E aktividatnan lo inklui un kaminata históriko ku Boi Antoin dia 26 di yüni pa landhuis Yatu Baku i un nochi di sine dia 1 di yüli, ku e sine Sombra di koló di produktor di.dokumental Angela Roe ku müzik live di Grup Ashé.
Akseso na aktividatnan lo ta liber, pero e kapasidat pa partisipashon lo ta limitá. Pa e motibu ei por fabor sea na tempu ku bo inskripshon!
E programa di entidat publiko Sint Eustatius ta inkluí varios kompetensha pa alumnonan di skol (pinta, poesia i skirbi essay) riba 30 di yüni i riba 1 di yüli entre otro un konmemorashon seremonial i varios evento, por ehempel un “old time lunch”.
Pa mas informashon
Pa mas informashon tokante e aktividatnan planeá, por bishita e pagina di facebook di Openbaar Lichaam Bonaire i pa Sint Eustatius e página di facebook Government of Sint Eustatius.


text:
Digitalization of Education in Aruba (doc)
Advice note
Juni 2018
Resultado di Examen 2018
Departamento di Enseñansa Aruba (DEA) a ricibi for di Dienst Inspectie van het Onderwijs e resultado oficial di examen despues di e “1e tijdvak” pa aña escolar 2017-2018 di alumnonan cu a participa na examen riba nivel di EPB, MAVO, HAVO y VWO.
Exposicion di buki y competencia di skirbimento pa mucha
Recientemente Departamento di Enseñansa Aruba a participa na e “Feria di Papiamento” organisa pa Fundacion Lanta Papiamento. E feria tabata pa celebra e echo cu diescinco aña pasa, riba dia 21 di mei 2003, Gobierno di Aruba a acepta e decreto di ley di idioma oficial cu a haci Papiamento y Hulandes e idiomanan oficial di Aruba.
Exitoso encuentro cu studiantenan organisa pa Minister Besaril y Lampe
Durante su bishita di trabou na Aruba Minister Plenipotenciario Guillfred Besaril, hunto cu su colega Minister di Enseñansa Rudy Lampe y Departamento di Enseñansa a organisa un encuentro pa hobennan cu tin e intencion di bay studia na Hulanda
Minister Armando Lampe a bishita Gabinete di Aruba
Den Haag – Minister di Enseñansa, Ciencia y Desaroyo Sostenibel dr. Armando Lampe a haci un bishita oficial na Gabinete di Aruba.
Merdia di informacion di SAM pa cabesante y maestro di scol primario
Recientemente Minister di Enseñansa, dr. Armando Lampe a anuncia cu Aruba lo conoce e implementacion di Scol Arubano Multilingual (SAM) den tur scol preparatorio y basico.
Relato Estadistico 2015-2016
Seccion di Investigacion y Estadistica di Departamento di Enseñansa Aruba (DEA) riba base anual ta percura pa publicacion di e Relato Estadistico “Enseñansa na Aruba”.
Encuesta “Veilige School”
Departamento di Enseñansa conhuntamente cu Centraal Bureau Statistiek ta conduciendo un encuesta pa e personal di tur scol preparatorio y basico den cuadro di e proyecto “Veilige School” y ta informa cu a extende e fecha pa yena e cuestionario.
Presentacion “Arubalening Nederland” na e encuentro informativo
Arubahuis conhuntamente cu Departamento di Enseñansa y Ministerio di Enseñansa a presenta un encuentro informativo pa studiantenan cu ta bayendo Hulanda.
DEA a tene encuentro cu cabesantenan di SKOA y DPS tocante SAM
Minister di Enseñansa recientemente a anuncia e plan di implementacion di Scol Multilingual den tur scol preparatorio y basico na Aruba.Scroll To Top


text:
Departamento di Huur y Asunto di Consumidor (DHC)
E meta di Departamento di Huur y Proteccion di consumidor (Dienst Huur- en Consumentenzaken) ta pa promove un maneho balancea riba tereno di asunto di huur y di consumidor. Departamento di Huur y Asunto di consumidor ta trata di realisa su meta door di ehecuta por lo menos e siguiente tareanan, manera describi den e decreto nacional:
- Formula conseho di maneho pa e Minister di Economia, Comunicacion, Energia y Medio ambiente tocante tur asunto cu ta regarda proteccion di huur y consumidor, inclusivo duna proposicion pa adapta e legislacion existente como tambe pa traha legislacion nobo;
- Duna conseho y sostene Huurcommissie na un forma administrativo den ehecucion di nan tarea segun e ley di Huurcommissie;
- Supervisa e cumplimento di e stipulacionnan di e ley di Huurcommissie y otro ley(nan) cu tin como meta proteha e consumidor. Ta haci esaki pa medio di empleado publico specialmente asigna y encarga door di e autoridad competente cu e meta aki.
- Conseha y sostene den forma administrativo e organisacionnan apunta pa e Minister concerni of Gobierno cu tin como meta promove proteccion di huur y consumidor.


text:
Departamento di Naturalesa y Medio Ambiente (DNM)
Directie Natuur en Milieu (Departamento di Naturalesa y Medio Ambiente) ta encarga cu e tarea pa:
Prepara, traha, ehecuta y evalua maneho cu ta conduci na un ambiente di bida saludabel pa hende y naturalesa na Aruba unda e meta primordial ta pa mantene, protege y mehora calidad di naturalesa y medio ambiente.
Directie Natuur en Milieu (Departamento di Naturalesa y Medio Ambiente - DNM) a keda estableci oficialmente riba 1 di januari 2012 segun landsbesluit di 30 di november 2012. DNM ta principalmente un instancia di maneho y tin como tarea principal
- Traha maneho
- Investigacion y monitoring
- Inspeccion
E areanan di trabou di DNM ta:
- Sushi
- Biodiversidad y Ecologia
- Substancia Peligroso
- Cambio di clima y Calidad di Aire
- Calidad di suela
- Calidad di awa
- Negoshi.
DNM ta consisti di e siguiente departamentonan:
- General
- Huridico
- Comunicativo
- Maneho
- Investigacion y Monitoring
Director di DNM ta encarga cu maneho.
Departamento di Maneho ta encarga cu tareanan principal cu ta encera traha di maneho y duna informacion pa formula y evalua maneho.
Departamento di Investigacion y Monitoring ta prepara y ehecuta investigacion y analisis riba tereno di naturalesa y medio ambiente. Ta uza resultado di investigacion pa prepara y desaroya maneho di naturalesa y medio ambiente.
Departamento di Inspeccion ta encarga cu investigacion di actonan castigabel manera stipula den ley y regulacion, protocol, instruccion, permiso y acuerdonan. Tambe ta registra tur kehonan, notificacion of tocante di naturalesa y medio ambiente y ta manda esakinan pa por duna castigo of ta persigui es nan envolvi.
Ademas tin diferente departamento cu ta encarga cu ehecucion di tareanan di naturalesa y medio ambiente.
- Departamento di Obra Publico (DOW) ta encarga cu purificacion di awa di riool, mantencion di rooi, beach, canto di caminda y landscaping. Pa substancia peligroso DOW tin un deposito pa substancia expolsivo.
- Departamento di Inspeccion di Remedi ta responsabel pa supervision di importacion di insecticida y armanan biokimico.
- Serlimar ta encarga cu pikimento di sushi di cas y ta maneha dump manera Parkietenbos y Gabilan.
- Segun e plan di calamidad, ora cu tin un incidente of calamidad, Brandweer ta esun prome yama pa asunto di medio ambiente. Den e plan ta menciona e departamentonan cu ta yama pa duna asistencia den e plan parcial cu falta pa fiha ainda.


text:
Oranjestad, Aruba: Desde 9’or y mey di mainta, Hof a cuminsa trata e caso Kinikini den, esaki despues cu e sospechosonan a apela. Ta trata di e caso den cual e miembronan di prensa Nelson de Andrade y Marko Espinoza y e agente policial Rasmijn a wordo sentencia den corte di Prome Instancia, nan no tabata di acuerdo cu e sentencia y a dicidi mesora pa apela esaki.
Dialuna pa un of otro motibo ambos reportero a dicidi di hala atras di nan apelacion y acepta nan sentencia cu Corte di Prome Instancia a dicta.
Dialuna den oranan di merdia, e caso aki a coy un otro buelta, ambos reportero a wordo pidi pa ta testigo den e caso di awe diamars mainta contra e agente policial din fam Rasmijn, kende a wordo condena pa malversa radio di polis, Rasmijn ta e agente policial cu hunto cu e reporteronan a apela su caso.
Hues den Corte di Prome instancia a mustra cu a usa e radio aki den media pa scucha Polis. Hues ta haya cu Rasmijn a mal usa su posicion di Polis. Segun Hues, cu mester por confia cu informacion cu Polis haya ta secreto y no ta yega den media. Hues ta haya cu Rasmijn a duna mal imagen na Polis y den comunidad. Ministerio Publico a bisa cu lo tin intencion di kita Rasmijn for di trabou. Teniendo na cuenta cu ta trata di un first offender, Rasmijn a wordo condena na locual Fiscal a exigi, cu 240 ora di trabou comunitario of 120 dia di prison. E tempo cu e tabata encarcela lo wordo desconta for di e oranan di trabou comunitario.
E periodista Sr. Nelson de Andrade, a presenta den Corte acompaña pa su abogado mr. Chris Lejuez. Hof a bis’e pa e pensa bon kiko e ta papia y no bisa cos djis pa bisa. Hof kier haya claridad den e caso aki. Sr. Andrade a bisa cu recientemente e la hala su apelacion aden, pasobra e no tin tempo pa esey. Hof a bisa cu esey ta significa cu e ta bay di acuerdo cu e sentencia. Speed a bisa cu e no kier bringa cu Husticia. Hof a puntr’e pakiko cada ves durante investigacion, e la haci uso di su derecho di silencio, Speed na su turno a bisa cu e no kier tin problema cu Ministerio Publico.
Speed a bisa cu e ta amigo cu Rasmijn, pero pa hopi tempo e no ta papiando cun’e, tambe cu e no sa Si Rasmijn ta su amigo ainda. Door di e caso aki e nan no ta papia cu otro.
Hof a hala Speed su atencion pa e scucha bon y duna contesta alcaso. Hof a puntr’e si e la papia cu Marko. Speed a contesta cu ayera e la papia cu Marko y a bis’e pa e papia segun su consenshi. Hof a mustra cu Marko a papia riba Speed. Aki Speed a bira un poco emocional (nervioso) y hof a hala su atencion pa e scucha bon. Hof a mustra cu Marko a bisa cu na 2015 pa 2016 a haya radio for di speed pa scucha Polis y na 2018 a bisa Marko pa hiba e radio pa e agente Rasmijn. Hues a puntr’e y Speed a bisa cu e no ta corda esaki. E la desmenti di a duna Marko radio y dun’e ordo pa hiba e radio pa Rasmijn.
Hof na su turno a remarca “cu e ora Marko ta ganja?”
Hof a bisa e reportero Marko Espinoza pa e papia e berdad, pa asina duna claridad den e caso aki. Si e no papia e berdad, e lo haye den problema. No papia cos cu e no sa sigur. Marko a bisa como un periodista e conoce Rasmijn, relaciona cu Harley Davidson, e la yega di haci un entrevista cun’e. Hof a mustra cu e hecho cu Marko a hala e apelacion aden kiermen cu e ta di acuerdo cu e castigo cu e la ricibi den Corte di Prome Instancia. MArko na su turno a cuminsa bisa, cu henter e caso aki ta un asunto politico y no ta di acuerdo cu e la wordo castiga. Hof a mustra cu for di investigacion haci ta mustra cu tur cos ta drei rond di dje. E la bisa cu na principio e no kier a bisa nada, pero despues cu e la papia cu su abogado mr. Chris Lejuez e la dicidi di papia e berdad. Hof a mustra cu Marko a declara na polis cu e la haya e radio y e cargador for di Speed na 2015 pa 2018 pa asina nan por scucha polis. Na januari 2018, Speed a bis’e pa hiba e radio y cargador pa Rasmijn. Speed a dune number di Rasmijn. Entre 2016 pa 2018 e la yama Rasmijn y a bisa cu despues di su detencion cu e la hiba e radio na un tal Theo y esakin a wordo hiba na un otro adres. Marko a admiti den corte cu asina e la bisa.
Abogado mr. Illes cual ta abogado di Sr. Rasmijn a bisa Hof cu e no ta haya necesario pa scucha e otro testigo cu ta di fam Dirksz. Hof a pospone e caso pa un rato pa bay mira si e testigonan lo por bay of no, despues di un rato Hof a dicidi cu tur e testigonan por bay numa. Rasmijn despues di a scucha e testigonan a bisa Hof cu aparentemente Speed tabata tin diferente radio y e ta lamenta cu Speed no a bisa con e la yega na e radionan aki. Pa loke ta Marko, Rasmijn ta lamenta cu Marko no a papia e berdad. Rasmijn a bisa cu nunca e la duna ni accepta niun radio for di Marko.


text:
Kódigo oraño: Servisio Meteorológiko Kòrsou ta sigui Tormenta Tropikal Bret hopi di aserka.
Kódigo Oraño: Servisio Meteorológiko Kòrsou ta sigui
Tormenta Tropikal Bret hopi di aserka.
Willemstad – 200 Kilometer sur-ost di Trinidat a desaroyá awe e tormenta tropikal Bret. E sistema ta move direkshon di islanan ABC i Meteo ta mónitor e sistema pa posibel desaroyonan.
E segundo tormenta tropikal di 2017 ku yama Bret lo por tin efekto riba Islanan ABC e dianan ku ta bini i ta p’esei Meteo Kòrsou a deklará e status di alerta “Kódigo Oraño”.
Ta spera ku mañan (djamars) anochi e sistema nort di islanan ABC lo pasa den direkshon wèst. Meteo ta sigui e desaroyo di e sistema hopi di aserka i ta informá komunidat tokante di e desaroyo den media.
Riba djaluna 19 di yüni tim di kalamidat bou di enkargo di Sr. Lesley Fer (Rampencoordinator) a bini huntu pa informá minister di Asuntunan General Suplente Drs. Marilyn Alcalá-Wallé tokante e situashon. Den ousensia di Promé Minister Eugene Rhuggenaath- ku ta riba biahe di trabou den kuadro di OAS na México e siman aki – bou di kual e kordinashon di e tim di kalamidat ta kai, minister Alcala-Wallé ta enkargá temporalmente ku e funshon di hefe di e tim di kalamidat.
Via website http://www.meteo.cw por lesa informashon aktual i asina sigui e desaroyonan tokante di e sistema tropikal. Tambe via Facebook-pagina Meteo Curaçao por sigui e desaroyonan aktual. Bo por download un App grátis den e App store, ku yama CURACAO WEATHER i KALAMIDAT. Aki nan por haña tur informashon importante manera instansianan di emergensia i number di telefòn.
Minister Alcalá-Wallé ta supliká tur habitante di Kòrsou pa hasi preparashonnan pa e periodo di orkan aki. Instansianan manera Uitvoeringsorganisatie Openbare Werken (UOOW) a haña instrukshon pa evaluá aria di riesgo i limpia esakinan, mas pronto ku ta posibel, si ta nesesario.
Awe i mayan mainta e tim di kalamidat – konsistiendo di entre otro miembronan di Meteorologische Dienst, SOAW, Korpspolitie, Brandweer, Bureau Telecommunicatie, Rode Kruis, UOOW en Aqualectra – lo tene reunion pa sigui e situashon i duna komunidat e informashon nesesario mas pronto posibel.
Ta súplika komunidat pa sigui medio di komunikashon pa mas informashon tokante di Tormenta Tropikal Bret. Nos ta den temporada di orkan i ta p’esei ta avisá komunidat pa tuma e siguiente medida di prekoushon.
1. Kontrolá si plachi di zink òf galvanisá ta bon pega riba bo dak; kontrolá hurricane shutters, haknan, rèndunan i drecha nan si mester.
2. Kumpra saku di plèstik èkstra pa protehá dokumentonan, kuadronan, ekipahe i meubel kontra di awa.
3. Kòrta palunan ku ta den kontakto ku waya di koriente òf ku ta kologá riba bo kas i otro edifisio.
4. Tene kuminda èkstra den kas, spesialmente kuminda ku mester tiki preparashon.
5. Tene stòk èkstra den kas manera larsnan, regenjas, flèshlait bateria, radio portátil, lampinan i medisina.
Gobièrnu lo sigui mónitor e situashon anto lo tene públiko informá.


text:
Informacion importante tocante pago di bijstand diasabra awo
ORANJESTAD – En conexion cu e siguiente pago di bijstand cu ta tuma luga diasabra awo 8 di augustus 2020, Departamento di Asunto Social (DAS) ta haciendo tur e preparacionnan necesario pa asina esaki por cana sigur y segun e normanan stipula door di Departamento di Salud Publico (DVG) y Gobierno di Aruba.
Tapaboca obligatorio
Pa e pago por cana sigur y agradabel pa tur persona, uzo di un tapaboca ta obligatorio. Sin tapaboca no ta permiti pa drenta e localidadnan di pago.
Distanciamento social
DAS, un biaha mas a pidi cooperacion di DOW pa pone tent parti pafo na algun localidad cu no ta brinda suficiente sombra na e clientenan na momento di warda nan turno pa pasa paden. DAS kier pidi e cooperacion di tur persona cu ta para pafo pa por fabor practica e “distanciamento social” di minimo 1,5 meter.
No ta permiti mucha y 1 hende pa bay cobra
Mucha no ta wordo permiti pa drenta ningun localidad di pago y pesey DAS kier haci un suplica na tur cliente pa por fabor no bay cu mucha. Tambe ta haci un suplica pa solamente 1 persona bay cobra, naturalmente por tin excepcion pero unda ta posibel, por fabor haci esaki tambe.
Si no por bay cobra
Si pa cualkier motibo bo persona no por bay cobra diasabra awo, por fabor apunta un apoderado mas lihe cu ta posibel. Pa por regla esaki, e apoderado mester acudi sea diahuebs of diabierna awo na DAS O’stad cu ID di ambos y un carta di autorisacion.
Final
Si bo persona tin cualkier pregunta of duda por tuma contacto cu seccion di bijstand na telefon 528-1100 of 528-1110. DAS ta riba facebook y tur update ta wordo comunica via su pagina Departameto di Asunto Social, ‘like’ nos pagina esaki y keda na altura tur cambio rond nos servicio.


text:
Normalmente sa duna un gobierno nobo cu sinta 100 dia pa asina mira kico e tin den tapara pa e proximo 4 aña riba nivel di gobernacion di un pais. Hopi biaha ta wordo spera cu den e prome 100 dianan e base di e gobernacion ta wordo poni pa asina cumpli cu loke a bin ta wordo priminti p.e. durante campaña.
E idea di e prome 100 dianan ta un manera pa evalua un gobernacion, y esaki a cuminsa na 1933 tempo di Presidente Franklin D. Roosevelt. E tempo ey Merca y mundo completo tabata den un crisis y a bin cu e New Deal cu mester a percura pa pone e wiel di economia Mericano y consecuente esun mundial cuminsa draai. Asina tambe a bin e aspecto di e prome 100 dianan unda ta duna gobernacion un chens y asina evalua e logronan. Ta trata aki mas bien di un tradicion no skirbi, pero den tempo di crisis dificilmente nos por sinta warda e 100 dianan aki pasa.
Loke si nos por bisa cu desde cu eleccion a tuma lugar dia 25 di juni, a tarda mas di 80 dia pa un gobierno nobo sinta, mientras cu riba dia dia eleccion anochi Prome Minister a sali bisa cu no tin tempo pa perde mirando e situacion grave cu nos pais ta aden y cu mester bin un gobierno mas rapido posibel. Desde maart 2021 sinembargo nos tabata tin un gobierno demisionario cu a tuma hopi decisionnan hasta den e 80 dianan di formacion cu no ta na bienestar di nos pueblo y cu lo por tin su consecuencianan cu nos no ta desea pa nos pais. Cu instalacion di Gabinete Wever-Croes II, tabata bisto cu loke ta conta ta loke cu gobierno Hulandes kier impone riba nos, via e.o. CAft y tambe combenio y palabracionnan haci.
Sinembargo loke nos ta constata ta e hecho cu e gobierno actual de facto ta un continuacion di e gobierno anterior. E prome ministro actual segunda y apoya pa por lo menos 2 integrante di e conseho di ministro actual ta100% na altura di tur e clesticknan cu lo bai wordo propina den stoma di nos pueblo! Cada uno tabata sa di esakinan prome cu eleccion pero a scohe pa keda keto. Tipo di accionnan asina NO ta INTEGRO. Esakinan mas bien ta actonan MACHIAVELICO!
Den e siguiente dianan nos lo bai mas den detaye di e medidanan Machiavelico cu lo ser tuma, e.o. den AZV, dolarizacion, edad di pension, cambionan den LMA, tornomento na nos sistema fiscal etc etc. E biaha aki mi lo toca e temanan di cambionan den nos leynan laboral y den nos LTU. Manera ya ta conoci ribaBlack Friday 13 di november 2020, e Prome Minister di Aruba a pasa e pueblo Arubano un puñal den su lomba na unda ela firma un acuerdo traicionero y strangulante cu Hulanda. E fin di siman cu a pasa mi a haya e documentonan cu gobierno di Aruba proximamente (prome cu 15 di november 2021) lo mester simpelmente “teken bij het kruisje”! Tur esaki a base di e acuerdo traicionero y strangulante a consequencia di e acuerdo ariba menciona. (Machiavelico)
Den e acuerdo aki tin masha hopi asuntonan firma cu lo nifica un sufrimento pa nos pueblo pa motibo di e gobernacionnan desastroso desde fin di 2009. Nos lo bai mustra den e siguiente dianan e puñalnan di e gobierno POREDMEP y awor cu apoyo incondicional y 100% den e gobierno actual.
Esaki ta e prome 2 traicionnan!
* E fenomeno di Hire & Fire lo drenta na vigor! Kiko esaki lo nifica pa e homber chikito?
Esaki kiermeen cu lo bai tuma hende riba ” 0 (nul) uren contract”. Pues asina bo no por bai niun banco pa nada y e doño di trabow por kita bo na su antoho! Mas abuso contra e pueblo trahador. Esaki lo nifica tambe cu e proteccion cu e clase trahador tabata tin lo cai afo. Esaki lo nifica cu e homber humilde lo bira mas pober (“low class) y e rico lo bira mas rico(“elite group”)!
* Flexibilizacion di nos LTU. Ya caba Caft a laga sa cu esaki kiermeen cu mester laga 28.000 contribuyente drenta! Esaki den cuadro di e “gezinsherening” cu ta ancla den e tratado di “family-life”! Esaki lo nifica cu por lo menos 75.000 alma extra riba nos pida baranca di 180km2! Pues nos pais lo bira GIGA sobrecarga! Esey lo sigi explota más ilegal y e Arubiano lo keda sin trabow! Y e pueblo humilde ta esun cu proximamente lo mester acepta cu lo bai torno na su derechonan den AZV, nos yuinan lo mester bai den klasnan di 40 alumno etc etc.
Den e plan total lo bin un tornomento formal den e pakete existente di AZV y lo bin e asina yama “eigen bijdrage ” cu gobierno a sapatea y nenga redondamente prome cu eleccion! Y awor ta bai firma “bij het kruisje” djis pa bolbe haya e “geldbuidel” enbez di e “kraaltjes en spiegeltjes ” di antes. Esaki ta djis e top di e ijsberg di e sufrimento pa nos pueblo. Proximamente nos lo publica mas di bochornonan aki, tur a consequencia di e traicion di nos Prome Minister actual y pa colmo apoya pa full conseho di ministro y un mayoria den Parlamento!
Ay, mi Aruba,ki dia e sufrimento aki ta caba?
Miembro di Partido UPP
Booshi Wever
11 oktober 2021


text:
Biblioteca Nacional Aruba ta organisa un tayer pa maestronan cu kier prepara bon pa e Festival di buki pa mucha. E tayer aki ta pa facilita maestronan cu informacion relaciona cu e tema di e aña aki cu ta ‘FIESTA’. Ta bay construi un calendario di fiesta pa haci un recorido tanto regional, global, nacional y internacional, pa conmemora e hechonan significativo den bida, caminda ta trece dilanti diferente forma di celebra fiesta. Lo pone atencion na diferente buki cu e tema aki pa por usa, no solamente durante e Festival pero tambe henter e aña escolar. Charlotte Doornhein a skirbi e Regalo di Siman di Buki pa Mucha e aña aki. Titulo di e buki ta De roep van de shoco . Mirto Laclé a traduci e buki na Papiamento, cu e titulo ‘E grito di e Shoco’. E buki aki a wordo traha cu diferente codigo CR cu ta haci posibel cu e lesado y e buki ta den un forma interactivo cu otro. E Regalo di Siman di Buki pa Mucha lo wordo trata tambe den e tayer pa maestronan, como anticipacion di e festival di buki. E tayer pa maestronan di scol basico y preparatorio, ta tuma lugar dia 22, 23, 24 y 25 di september 2014 na biblioteca na Playa.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Caya Punta Brabo – Diadomingo atardi den careda di 5:50 informacion a drenta cu tin un accidente serio altura di Hospitaal.
Na yegada di polis nan ta topa cu e accidente ariba e crusada cu ta bay Hospitaal, tawata trata di 2 brommer. Un di e motociclistanan tawata ariba suela y tawata sangra.
Tawata trata di 2 brommer Suzuki, cu pa un of otro motibo a accidenta y uno a resulta seriamente herida na cabes y rudia.
Varios patruya a presenta na e sitio pa yuda, pero no tawata tin mucho cos pa a wordo haci.
Paramediconan na e sitio mesora a drenta den accion pa stabilisa e motociclista herida.
Polisnan di departamento di trafico a yega pa tuma dato di locual a sosode.
Mester remarca cu e otro motociclista tawata envolvi algun tempo atras den un accidente di brommer na Jucuri, unda cu e la dal un cacho lagando e herida.


text:
E energia positivo combina cu entusiasmo di nos hendenan pa un cambio ta wordo sinti den tur skina di Aruba. HOT cu placer ta yama bo bon bini na apertura di e cede hubenil HOT Zone cu lo tuma lugar diabierna awor, 31 di maart pa 5’or di atardi na Cede di MEP, Santa Cruz.
Esaki lo cuminsa cu Sticker Actie y cual lo sigui cu Dazzling Divas, Jingle di HOT, presentacion di Eltienne Yarzagaray y tambe Honey Pot. Riba e atardi y anochi aki lo no falta e Kids Corner cu Dino Jump y tambe e Game Room, caminda nos hobennan por pasa un rato placentero hungando e weganan di video. Pa completa e evento aki lo bay tin un Festival di Sopi “Dal bo sopi kita miedo”.
HOT ta invita tur hoben pa e gran evento aki y p’asina cera conoci cu e team di hobennan den MEP cu ta creciendo cada dia mas y mas, tanto den e cantidad di miembronan como den nan actividadnan sano na bienestar di nos hubentud.


text:
N.V. ELMAR ta informa motibo cu a conduci na interupcion di suministracion di electricidad den e ultimo dianan aki. Diasabra ultimo 15 di mei WEB Aruba N.V. a confronta fayonan tecnico cu a causa un interupcion di coriente imprevisto den area di Oranjestad (un parti), Balashi (un parti), Santa Cruz (un parti) y Pos Chiquito (un parti). Distribucion di coriente di WEB Aruba N.V pa N.V. ELMAR ta fuera di nos alcance.
Apesar di e fayo tecnico na WEB, ELMAR tambe a confronta problema den suministro di coriente den areanan di Bubali, Paardenbaai, Turibana, Palm Beach, Kamay, Monserrat, Santa Cruz, Balashi, Sabana Blanco, Mahuma, Santa Marta, Papilon y Havenstraat.
Causa di interupcion den suministro di coriente ta varia entre otro danjo na pole door di auto y korto circuito “overslag” riba e red di 12.000 volt.
N.V. ELMAR ta enfatisa na su clientenan cu prioridad y un suministro di coriente sin interupcion ta un meta esencial den e maneho diario di N.V. ELMAR.
Por medio di e comunicado aki N.V. ELMAR ta pidi su disculpa na su consumidornan pa e inconveniencia cu e interupcion ariba menciona a ocasiona.
Oranjestad, 18 di mei, 2021


text:
ORANJESTAD: Diaranson ultimo Minister di Enseñansa y Deporte Endy Croes, a reuni presidente di Arubaanse Voetbal Bond, sr. Randolf Lacle. E mandatario a expresa cu e tabata un bon reunion, caminda a yega na diferente acuerdo cu cooperacion di Ministerio di Deporte, AVB y FIFA manera entre otro; pa “upgrade” e infrastructura di cancha di futbol. Alabes a dialoga riba diferente proyectonan bunita pa cu e desaroyo y bienestar general di futbol na Aruba.
“Ministerio di Deporte ta traha pa un solo meta; pa mehora e deporte den su totalidad”, e mandatario a enfatisa. Deporte ta un vehiculo cu ta conduci nos riba e bon caminda di bida y nos mester motiva y yuda nos deportistanan sigui crece y sigui desayora. Trahando semper cu e 4D Minister Endy Croes a menciona cu ta para pa; deseo, disciplina, dedicacion y determinacion pa por logra.


text:
Fair Trade Authority Curaçao (FTAC) a publiká su agènda 2020-2021 riba su wèpsait. Den e agènda FTAC ta indiká kua ta e temanan ku e periodo benidero e ta bai fiha atenshon riba dje, banda di su obligashonnan legal regular.
E último añanan eksperensia a mustra ku investigashonnan inisiá mester mas di un aña pa nan kristalisá. Pa e motibu aki FTAC a disidí pa bai traha ku un agènda bienal.
Na 2018 FTAC a apuntá e sektor finansiero komo un sektor di prioridat i a keda mantené enfoke riba esaki. Na 2019 FTAC den koperashon ku Fundashon pa Konsumidó a realisá un investigashon di tarifanan bankario. E rapòrt di e investigashon ta brinda puntonan di referensia pa kontinuá ku mas investigashon. Pa e motibu aki e sektor finansiero ta permanesé un sektor di prioridat.
FTAC ta bai realisá tambe un investigashon di e merkado di komestibel pa haña un mihó bista di e diferente segmentonan den e sektor, e funshonamentu di e merkado, e grado di kompetensia i lei i regulashon relevante. Di e manera aki FTAC lo por haña un bista riba e kousanan tras di e desaroyo preis den e sektor aki.
Banda di su tareanan regular FTAC a invertí delaster añanan hopi den informashon pa asina un públiko grandi por sera konosí ku e Ordenansa enkuanto Kompetensia. Esaki a tuma lugá den forma di guia na empresarionan i asosashon di empresarionan i informashon via programanan radio i televishon. Pa 2020-2021 FTAC lo kontinuá mes intenso i a formulá un plan di komunikashon. E dos temanan ku lo bai haña atenshon speshal ta “kolaborashon entre empresa”: kiko por i kiko no por den kuadro di Ordenansa enkuanto Kompetensia i e obligashon pa mèldu konsentrashon konforme e Ordenansa enkuanto Kompetensia
Den kombersashon ku Minister di desaroyo ekonómiko na 2019 FTAC a ekspresá e intenshon pa hasi un asina yamá “competition assessments”. Den konsulta ku e ministerio a palabrá ku den 2020 lo investigá algun tema kaminda lei i regulashon tin influensia riba e funshonamentu di merkado liber.
Den 2020-2021 FTAC lo intensifiká su strategia di mantenshon. Kaminda na 2019 e enfoke tabata mas riba supervishon, di awor en adelante FTAC lo bai apliká un multa hopi mas lihé den kaso di infrakshon grave.
E agènda di FTAC ta basa riba opservashon, aktividatnan i prioridatnan di e último añanan. Normalmente FTAC ta konsulta stakeholders promé publiká e agènda. A konsekuensia di e brote di COVID-19 esaki no por a tuma lugá den 2020. Si ta nesesario, si FTAC risibí señalnan for di e sektor ekonómiko a konsekuensia di COVID-19 i rekuperashon ekonómiko, FTAC lo por adaptá su prioridatnan.
FTAC ta hasi un yamada na tur ku por tin tep o señal di violashon di e lei di kompetensia manera palabrashon di preis, repartishon di merkado o mal uso di poder ekonómiko pa mèldu esaki na FTAC. Por hasi uso di e formulario riba wèpsait di FTAC. Por entrega un tep/señal di manera anónimo tambe.
Bo ke mas informashon? Tuma kontakto na info@ftac.cw òf telefòn: +5999 461 00 67


text:
Diaranson FIFA y Concacaf tabata tin e sorteo official pa clasificacion di Concacaf pa mundial Qatar 2022.
Ta claro cu nos ta bira contento ora cu e nomber di Aruba resona riba nivel internacional, cu orguyo nos ta cla pa sostene nos isla, pero, ban analisa e prospecto di nos seleccion nacional, pero mas bien den e aspecto logistico
Aruba a cai den grupo B hunto cu Canada, Surinam, Bermuda y Cayman Islands. Cada pais lo hunga cuatro wega, dos na cas y dos afo. Weganan lo wordo hunga den luna october y november 2020.
Schedule:
Diasabra 10 di october Aruba lo enfrenta e seleccion di Suriname na cas. (Curacao)
Diamars 13 di october Aruba lo enfrenta e seleccion di Bermuda afo.
Diaranson 11 di november Aruba lo enfrenta e seleccion di Cayman Islands afo.
Diasabra 14 di november Aruba lo enfrenta e seleccion di Canada na cas. (Curacao)
COVID-19
Mirando e schedule y teniendo cuenta cu Aruba ta den un situacion serio di COVID-19 y segun protocol general di deporte version 4.1 fecha 6 di augustus 2020 ta bisa cu no ta permite deporte di ekipo/contacto tampoco publico durante training ni evento deportivo.
Seleccion
Despues di 3 aña di contract, Martin Koopman na februari a despidi di nos seleccion nacional como director tecnico y entrenador. Te cu awe no tin un entrenador tampoco staff apunta pa cu nos seleccion nacional. Pa nos tampoco no ta conoci ken ta e seleccionandonan cu lo representa nos.
Facilidad
Teniendo cuenta cu nos na Aruba ainda no tin un stadion cu ta cumpli cu standard internacional di FIFA. Teniendo cuenta cu nos ta depende di Curacao pa nos usa nan stadion como cas, y no ta sigur si Curacao lo habri porta pa nos pa motibo di COVID-19. Ta pone cu seleccion di Aruba den un posicion hopi difícil.
Mirando tur esaki nos lo por hunga clasificacion di Concacaf pa mundial Qatar 2022?


text:
ORANJESTAD – “Ta masha remarkabel ku refugiado venesolano na Ecuador si por sali riba kaya i yuda nan kurpa ku djap. Loke ta remarkabel aki ta e miedu kontinuo i e insiertitut ku por manda bo bèk”, Belinda van der Gaag di Krus Kòrá hulandes ta bisa tokante e situashon di venesolano na Aruba.
Krus Kòrá hulandes ta hala atenshon pa ‘situashonnan masha penoso’ na islanan ABC. E refugiadonan venesolano mes mester buska akomodashon, kuminda i remedi. Asina mas i mas bia nan ta resultá na porta di Krus Kòrá na e islanan. Kuido médiko tambe ta difísil: poko tempu ei e organisashon di ayudo mester a yuda hende muhé na estado pa haña sesaria na hòspital.
No por buska ayudo serka gobièrnu pasobra mayoria bia e venesolanonan ta drenta ilegalmente i nan ta keda asina tambe. Kòrsou no tin prosedura di asilo, Aruba si. Pero na Aruba ta manera e prosedura aki ta masha difísil.
‘Aruba no konosé derecho humano’- abogado refugiado José Pimentel
“Aruba no konosé derecho humano pa strañero, nos sa awor. Nos a kere ku aki lo tabata mihó pasobra e ta den Reino Hulandes. Pero no t’asina niun ora”, José Pimentel ku komo abogado di repente no tabata kai na agrado mas di gobièrnu Maduro, ta bisa.
Entre otro el a kritiká e awa di bebe shushá di zeta ku e poblashon di e estado venesolano Monagas mester a bebe. Pasobra a transportá e awa den trùk ku a transportá gasolin tambe. Su koleganan tambe mester a hui, pero nan a bai Costa Rica kaminda sí nan a haña asilo polítiko.
Pimentel ku huntu ku su yu hòmber di sinku aña a riska e biahe ku boto pa Aruba, despues di tres aña a ning’é asilo polítiko. E famia a fada i awor nan ta bai Colombia kaminda si nan por haña ayudo.
‘Abusu ta lur tur kaminda’- Belinda van der Gaag, Krus Kòrá Hulanda
“Nos no konosé niun hende tampoko ku a haña státùs di refugiado ku pèrmit pa keda”, Van der Gaag ta bisa durante su bishita na Aruba. Promé ku esei e tabata na Ecuador kaminda e refugiadonan venesolano si ta kana riba kaya sin miedu.
Segun e esei ta e diferensha grandi ku e venesolanonan ku a hui bai Aruba. “Asina tin e menasa di eksplotashon pasobra nan mester di plaka pa alohamentu i kuminda.”
Segun e minister di Hustisia arubano Andin Bikker awor Aruba ta haña ayudo pa e prosedura di asilo serka IND hulandes.
Mas ayudo
Krus Kòrá ta bai duna mas ayudo na e islanan ABC. Akohida di emergensia i previshon básiko ta falta i e organisashon di ayudo huntu ku e gobièrnunan i komunidatnan lokal ke hasi algu na esaki.
“Pa motibu di e empeoramentu di e ekonomia espesialmente na Kòrsou, na mes momentu ta tene kuenta ku un kantidat di hende vulnerabel ku ta oumentando.”
Krus Kòrá ta bisa ku e mester di ‘desena di mion’ pa ayudo na Venezuela i e paisnan ku ta rondon’é. pero riba e number spesial di giro a duna solamente 106 mil euro.


text:
23 Jul Curoil i KTK ta firma MOU
Benefisio ekonómiko pa ámbos kompania
Willemstad – Djaluna último, den presensia di Minister di Desaroyo Ekonómiko, sr. Steven Martina, e kompanianan di gobièrnu Curoil i KTK a firma un ‘Memorandum of Understanding’ (MOU) ku e enfoke pa traha riba un futuro kolaborashon pa loke ta trata transporte di produkto petrolero entre Kòrsou i otro Islanan den Caribe.
Ku e eksperiensha amplio di KTK i Curoil, den e sektor di transporte marítimo i distribushon di produkto petrolero respektivamente, e partidonan ta premirá ku un futuro kolaborashon lo trese benefisio ekonómiko pa ámbos kompania. Pa KTK esaki lo nifiká un ampliashon di su portafolio di servisionan i pa Curoil esaki lo nifiká traha ku un partner stratégiko lokal den e área di servisio marítimo ku por trese aun mas efisiensia den e kompania su kadena di distribushon.
Durante e akto di firmamentu, Minister Steven Martina a ekspresá ku e ta sumamente kontentu kon nos kompanianan di gobièrnu a sa di traha huntu i komplementá otro na benefisio di trabounan ku mester keda hasí pa ku nan klientenan i Kòrsou en general. Segun Minister Martina: ” Di e forma aki nos ta dal otro stap positivo den desaroyo di Kòrsou su ekonomia”.
Riba e potrèt por mira e momentu ku sr. Yamil Lasten, direktor di Curoil, i sr. Suldric Rojer,
direktor di KTK ta firma e akuerdo. Huntu ku nan, Minister Steven Martina ku a sirbi komo
testigu durante e akto di firmamentu.


text:
ORANJESTAD- Hunto cu su colega di Finanzas Minister Bermudez, Minister Richard Arends a reuni cu partnernan strategico pa frena e negoshi di gasolin for di Venezuela. Ta buscando un forma con combati e negoshi aki cu no solamente ta creando un situacion inhusto pa comerciantenan local, pero ta uno sumamente peligroso tambe. Henter un bario ta na peliger cu e gasolin cu ta wordo deposita den barionan habita ya cu esnan cu ta trece e gasolin no ta tene nan mes na reglanan y rekesitonan cu si ta conta pa doñonan di pomp di gasolin. Despues di e reunion Minister Richard Arends a splica kico a wordo papia y con ta bay atende cu e asunto aki.
Minister Arends: “Colega Bermudez y ami a sinta cu partnernan cu ta envolvi den e proceso di importacion di productonan. Nos a sinta cu Departamento di Asuntonan Economico, cu APA, ASTEC como compania priva, cu Douane, Douane Recherche y DTI. Nos a discuti e fenomeno di importacion di gasolin cu ta wordo exporta di Venezuela ilegalmente, pero ta drenta te cierto nivel di legalidad aki na Aruba.” Arends a enfatisa cu e peligernan cu e negoshi aki ta trece cu ne ta grandi pa e habitantenan di e bario unda e gasolin aki ta wordo bendi y yambe pa e usuarionan. Tambe el a splica cu e cantidad di liter di gasolin cu ta wordo importa ta igual na e liternan di gasolin cu un pomp aki na Aruba ta bende.
Minister Arends: “Pa garantisa un ‘level playing field’ pa e pompnan di gasolin na Aruba y tambe pa garantisa seguridad di habitantenan riba nos isla nos a sinta hunto pa mira unda y con frena e fenomeno aki, esta importacion di gasolin for di Venezuela. Nos a discuti e problema aki den e forma mas creativo cu tin y lo bay tin un siguiente reunion hunto cu Polis y Ministerio Publico pa wak con ta e miho forma di para e negoshi aki.” Arends a haci un yamada na pueblo di Aruba cu ta haci uso of ta participa na e sorto di negoshinan aki pa por fabor stop cu esaki. “No solamente bo ta haci algo cu ta ilegal, pero tambe bo ta pone bo bida y bida di habitantenan di Aruba na peliger dor di ta participe den e negoshi aki. Esaki ta e prome encuentro, lo sigui mas y dentro di poco nos ta anuncia e medidanan pa loke ta trata importacion di gasolin unda lo bay stream line e. Esaki ta un responsabilidad di gobierno y cada un di e stakeholdernan den e reunion ta actua segun ley.”
“Den ley semper tin vacuum unda otronan ta haya chens pa abusa di e espacio cu e legislador a laga atras. Banda di esaki mi ta kere cu obviamente durante añanan e interpretacion di e leynan a cambia y tambe tin hopi jurisprudencia. Nos por bay bek na loke e legislador a laga atras y frena importacion di gasolin aki na Aruba,” Arends a conclui bisando.


text:
Desde 2012, Compra NV, a cuminsa na stimula su empleadonan pa asina join caminata cu hopi biaha ta pa yuda un fundacion. Pa cu esaki Compra NV ta sostene e causa y tambe tene su empleadonan saludabel cu movecion diario. Di un grupo chikito, cu a crece na alrededor di 40 empleado, ta keda activo bou di e nomber di ComprActivo. Durante transcurso di e añanan a wak diferente talento y mehoracion den e “performance” den e grupo ComprActivo, pero a nota un talento special den Jhonathan Kock, desde su empleo na Compra NV.
Ganador Ronde van Aruba 2018 den categoria Single
Jhonathan a dicidi di join e grupo y asina cuminsa participa den tur e caminatanan. Inmediatamente a ripara un talento den Jhonathan, cu a capta atencion y a ripara cu coremento a bira un pasion p’e. Mirando su desaroyo den e deporte y e entusiasmo di su banda, Frisian Flag /Compra, a bira e patrocinador oficial pa Jhonathan pa un temporada di 1 aña. E prome careda di Jhonathan Kock patrocina pa Frisian Flag tabata e International Half Marathon Aruba, unda el a logra finalisa cu un tempo di 01:25:02 cu ta 5th place Overall y 1st place den su categoria (U20). Pa e careda aki Jhonathan a pela su cabey y el a dedica e careda pa su amigo, cu tabata batayando cu cancer na Colombia.
Pa e Ronde van Aruba 2018, Jhonathan ta pa prome biaha cu el a bay un ultra marathon su so, pero e tabata cla p’e y su experiencia tabata hopi nice pa yega e meta final di 72KM. Aña pasa na mei el a participa den relay cu un team di colega di Compra. E brand manager di Compra, Cheryl Coronel, a splica cu Frisian Flag ta focus den 2018 pa busca atleta hoben pa patrocina. Ora nan a bin aña pasa y casualmente a join tambe un maraton, nan a topa cu Jhonathan cu tabatin 18 aña. Nan a bisa: “Nos kier sponser e hoben atleta aki, paso e tin potencial”. Frisian Flag a cuminsa como e patrocinador di Jhonathan, pero nan lo wak si tin otro atleta den otro deporte, cu nan por yuda tambe bay dilanti. Den edicion di FOCUS di e luna aki por lesa mas di e hoben atleta aki Jhonathan Kock.


text:
Relaciona cu esaki, Prome Minister Evelyn Wever-Croes a duna di conoce ayera den un conferencia di prensa extraordinario relaciona cu e ciere di frontera cu Venezuela cu e reunion aki a keda cancela.
E mandatario a bisa cu e reunion a wordo cancela pa motibo di e tormenta di sneu cu ta afectando entre otro Washington. Ayera mes no tabata tin scol y mayoria di actividad a keda cancela pa gobierno na Washington DC, a indica.
Asina cu e mal tempo pasa e reunion lo continua. A enfatiza cu gobierno a prepara mihor pa e reunion aki y nan puntonan pa e reunion aki ta pa lanta e sancionnan mas tanto cu ta posibel of parcialmente pa asina fase dos por wordo completa.
Fase tres, a señala, ta keda algo cu semper tabata den incertidumbre. Fase tres ta exigi e inversion di 450 miyon y por compronde cu no ta bay pidi pa lanta e sancion pa cu esey, pero CITGO mes nunca tabata hopi cla den esaki.
Fase dos ta parce concreto, tangible. “E refineria ta strategico no solamente pa Aruba, pero pa Venezuela tambe, a expresa.
Segun premier, esey ta e linea cu nan ta bay pidi Merca pa lanta e sancionnan “pa por lo menos pa esaki”


text:
ORANJESTAD (AAN): Recientemente Presidente di Aruba One Happy Island Lions Club, Eugene Dubero, tabata tin e placer di haci donacion di un tablet Scol Pa Ofishi na Brazil.
All Stories
ORANJESTAD (AAN): Manera por corda, den DIARIO mes por a lesa e comentario di Parlamentario drs. Shailiny Tromp-Lee di MEP, cu desde October 2020 a bin ta pidi atencion pa e Instructornan di Landamento y Landamento Escolar.
Parlamentario Setty Christiaans-Yarzagaray: --ORANJESTAD (AAN): Desde entrada di Covid-19 na Aruba y su efecto riba mundo henter,
ORANJESTAD (AAN): Diahuebs mainta un hoben di 18 aña a presenta dilanti Hues pa duna cuenta pa un delito cu el a haci na 2019, tempo cu e tabatin 15 aña.
ORANJESTAD (AAN): Diahuebs anochi a tuma lugar oportunidad pa bay despedi y ofrece condolencia na famia di Wilson Ivan Ibarra Ortega,
ORANJESTAD (AAN); Riba Diahuebs 14 di October 2021, un dia historico pa Aruba ora cu den Stadhuis den Wilhelminastraat na Playa, a tuma lugar e prome matrimonio di mesun sexo pa civil.
E impacto di turismo cu no ta keda den hotel ta interesante - *Promocion pa reserva pa vuelo awor pa evita aumento gastonan - *Prijs di petroleo ta instabilidad nobo den sector turistico mundial
ORANJESTAD (AAN): Diamars 19 di October venidero lo cuminza e nobena na honor di San Hudas Thadeo, “E Santo di Speranza”, patrono di esnan desespera y di casonan dificil.
'Positivity rate' bao di residentenan ta na 5% - ORANJESTAD (AAN): Segun resumen di diahuebs, 18 persona a recupera y un total di 11 caso nobo di COVID-19 a keda registra di cual 3 ta no-residente.
7 Juni 1934-15 October 2016: - Dia 15 di October 2016, Jossy Mehsen Mansur, a cera su carera di pionero den periodismo local ora e mes a bira noticia local y internacional.


text:
Diaranson anochi algo prome cu mey anochi Polis a wordo manda cu urgencia Pagaaistraat (Madiki) unda un atraco a sosode.
Patruya serca di e adres cu ta un zijstraat di Driemasterstraat a yega hopi liher. Mesora nan a wordo splica kico tur a sosode y cu no t’e momento ey e atraco a sosode, pero basta rato prome.
Pues nos ta papiando di un atraco riba un cas unda cu e habitantenan a wordo mara segun nan propio version dor di tres atracador bisti na preto y tabata arma.
VERSION POLICIAL
For di Vocero Policial sr. Lito Lacle nos ricibi a siguiente informacio oficial:
Algo prome cu mey anochi a tuma lugar un atraco na Pagaaistraat. Aki 3 hende homber papiando Spaño cu arma di candela a drenta un cas na Pagaaistraat y a atraca y mara e habitantenan den e cas. Te ainda no tin specifico kico nan por a bay cune.
Atraco Team a presenta n’e sitio, Polis Tecnico y tambe Team di Yudanza di Victima (slachtofferhulp).
Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion yama nos tiplijn: 11141. Nos ta garantisa cu bo ta keda anonimo.
OTRO VERSION
Tabata e bisiñanan den Pagaaistraat, cu a bati alarma pa un caso di atraco arma. Polis a yega mesora na e sitio y a bin haya un mama y su yiu muher mara den cas, na Pagaaistraat # 15.
E 3 hende hombernan di habla Spaño a drenta e cas, cu arma di candela den man, a mara nan y atraca e habitantenan den e cas. A horta un suma di placa bay cu ne, pero e cantidad no ta conoci ainda.
Bisiñanan a conta cu nan a mira un auto blanco bandona e sitio cu velocidad halto, indicando cu nan sospecho ta riba nan. E victimanan mes ta nobo den e bario, pues bisiñanan no conoce nan bon pa sa kende nan ta y kico nan ta haci cu lo a atrae atracadonan cerca nan.
Ta trata aki di un compleho di apartamento, di cual e habitantenan aki, di nacionalidad Peruano, pero biba na Venezuela, tabata cla pa biaha diadomingo awor.
Nan tabatin nan cen warda pa biaha cu ne. E mama tabata na telefon ora cu e atracadonan a drenta e apartamento pa horta nan pertenencia y nan placa. E gritonan di auxilio a activa esun cu e tabata papiando cu ne na telefon y e bisiñanan. A yama Polis pa nan pa avisa cu tin un atraco tumando lugar na dicho direccion.
E mama y su yiu a keda cu masha susto y a dicidi di bay pasa anochi otro caminda. E investigacion ta tumando lugar.


text: Den un sentro di bario na Kòrsou tin un programa di aktividat despues di skol ta tumando lugá. Esaki ta pa muchanan entre 6 i 16 aña di kua nan mayornan tin un entrada mínimo òf ménos. E programa ta konsistí di un meskla di guia den tarea di skol, habilidatnan sosial, formashon i rekreashon. Hopi di e muchanan aki tin problemanan sosial emoshonal. P’esei mes e programa konosé un trahadó sosial i un sikólogo. Despues di asina tantu éksito tin algun kos ku mester remplaso. P’esei e fundashon a entregá un petishon pa kompra di kòmpiuter, printer i stul di klap. Tambe tabatin mester un kompensashon pa trabou boluntario di dos dosente. Danki na e kontribushon di Samenwerkende Fondsen Cariben e fundashon por sigui funshoná algun aña mas.


text:
Recientemente proposicion di ley a ser wordo entrega dor di Ady Thijsen, sosteni pa Rocco Tjon, lider di fraccion di MEP, dia 16 juni diaranson ultimo y ta bay pa conseho na Raad van Advies como parti di e proceso legislativo.
E proposicionnan di ley aki lo ta na fabor di chauffeurnan di taxi y autobus y ta consisti di e siguiente cambionan:
Na momento cu afkeuring tuma lugar pa motibo di malesa, bista cu a bay atras of keda invalido pa motibo di accidente etc, ta haya e derecho oa apunta un hulpchauffeur pa un tempo indefini, apesar cu e houder envolvi no a yega e edad di 65 ainda.
Na momento cu un vergunninghouder (persona cu permiso) tin mas cu 65 aña, e taxista y e chauffeur di autobus por retira y bay descansa y por haya un hulpchauffeur p’un tempo indefini p’asina sigura cu e lo por tin un entrada adicional fuera di su AOV.
Asina e tambe lo por biba un bida digno y tin un entrada cu e lo por biba comodo y no depende di un AOV solamente.
Na momento cu un taxista of chauffeur di autobus ta incapacita pa por cumpli cu su profesion temporalmente, e ta autorisa pa apunta un hulpchauffeur, sin tin mester di aprobacion di Minister of instancia despues di a ser declara temporalmente malo.
Na momento di vakantie (maximo 45 dia pa aña), e taxista of chauffeur di autobus ta autorisa pa apunta un hulpchauffeur, sin tin mester di aprobacion di Minister.
Na momento cu un taxista of chauffeur di autobus no ta desea di haci uzo mas di su permiso, e por pasa esaki riba nomber di un familiar. Na momento cu un taxista of chauffeur di autobus fayece, su herederonan ta autorisa pa pasa e permiso na un heredero den caso no tin un hulpchauffeur. Si esun cu a fayece tabatin un hulpchauffeur na momento cu el a fayece, esaki lo bin na remarca prome.


text:
KRALENDIJK — Poko ratu pasá prome ku 7or di anochi a drenta notifikashon di un kandela basta feros den area di Santa Clara.
Na yegada bombero nan a aktivá i mesora a tene e kandela aki bou di kòntròl pe no sigui ekspandé su mes i bira mas grandi.
Informashon ku live 99 ta disponé di dje ta ku ta e trahadónan di e kompania a bai pega un bòshi di sushi na kandela i parse e kandela a ekspandé rapido fuera di normal i a pone ku mester a pidi presensia di kuerpo di bombero. No tabata tin niun artefakto den area ku tabata un peliger, pero si tabata tin hopi molèster di huma te den bario di nikiboko. Esei pues tabata e bòl di huma ku hopi hende den tera kòra i nikiboko a tuma nota di dje.
Sigur bon trabou di kuerpo di bombero ku a tene tur kos bou di kòntròl
FUENTE: LIVE 99 FM


text:
Oranjestad-Diahuebs atardi Prome Minister Mike Eman hunto cu Minister di Cultura Otmar Oduber tabatin e honor pa duna inicio na e construccion di Plaza Padu.
Minister Oduber a splica con un par di dia pasa e tabata para na e terenonan di APA, caminda a papia di consistencia di papia algo y percura y sigui cu loke pone padilanti.
‘Nos a para un par di aña pasa na e mesun plein aki pa presenta loke ta bay tuma lugar y awe nos ta para cu e mes un consistencia ey pa e parti final cu mester wordo ehecuta’,e mandatario a bisa.
Ora para cu e bista desde cocolishi y mira riba e lugar unda lo bay ubica y honra nos artistanan, icononan di nos historia, cu a significa asina hopi pa nos antepasadonan, por ta sigur cu esaki no por a scohe un mihor lugar.
Mas cu tur e sentido di ta Arubiano orguyoso di esnan cu a traha y a percura cu awe nos tin un himno, minister Oduber a bisa.
E mandatario a indica cu si mira rond caminda construccionnan ta tumando lugar ; un zoutmanstraat gebouw cu ta practicamente cla y lo wordo entrega prome di maart. Banda di dje diaranson mainta a haci e acto oficial di traspaso di e ARA gebouw cu tambe ta un edificio monumental cu e aña aki lo conoce un renovacion completo.
Banda di dje nos ta haya Stadhuis cu un tempo tabata un ruina y bou di e signatura di partido AVP a percura pa e Stadhuis por ta den su mihor forma awe.
Fortzoutman tambe ya caba a haya e aprobacion pa e inversionnan cu mester tuma lugar pa cu e mantention di e landmark historico aki.
Un edificio cu practicamente tabata cla pa wordo bendi, nos a percura pa ubica nos mes den dje per nos ta testigo tambe cu fondonan di pueblo percura pa tin un edificio di cocolishi cu ta complimenta loke lo bira Plaza Padu, cu lo carga e aspecto total di loke ta cultura cu nos ta asina orguyoso di dje, Minister Otmar Oduber a finaliza bisando.


text:
Beatrix di Hulanda
Beatrix Wilhelmina Armgard (Baarn, 31 di januari 1938) ta Prinses van Oranje-Nassau y Prinses van Lippe-Biesterfeld, for di 30 di april 1980 ta goberna Reino Hulandes.
Nacimento y batisamento[editá | editá fuente]
Den juni 1937 Reina Juliana a haci un palabra di danki na pueblo di Amsterdam su prome embraso publico: Nooit had iets mij kunnen weerhouden alle delen van het programma mee te maken, waren het niet op zich verheugende gezondheidsredenen geweest, die u zeker wilt verstaan en billijken. Tur hende tawata masha encanta cu e noticia, e famia real tawata consisti riba e momentonan ey Reina Wilhelmina, Princes Juliana y su casa Prins Bernhard. E embraso no tawatin complicacion. Fin di november 1937 papa Bernhard a bots cu Diemen cu un velocidad halto riba caminda di santo. El a wordo hiba hospital, unda Juliana tambe a bay. Na e tempo ey e caso tawata mustra serio (e.o. un fractura di cabes y un conmocion di cerebro), pero den tempo cortico despues di Aña Nobo ya nan tawata na cas, Paleis Soestdijk.
Riba 31 di januari 1938 Beatrix a nace riba Paleis Soestdijk como un di e yiu mayo di Princes Juliana y Prins Bernhard. Via boletin oficial a wordo informa cu nan yiu a nace riba dialuna mainta 9.47 (ora). E noticia a plama masha lihe via radio. E siguiente dia na Paleis Soestdijk a registra e nacimento door di e tata den presencia di minister-president Colijn.
La Reina tabata kasa ku Principe Claus (1926)


text:
WILLEMSTAD – “Tur ku tin e boto a ranka pasa pegá pegá ku kabes di algun landadó na Cas Abou”, un bishitante spantá ta konta. El a yama wardakosta mésora pa denunsiá esaki pero nan a bis’é ku ta e mes mester papia ku e kapitan.
“Nos mes mester t’ei banda, sino ta djis un relato di un hende ku a mira algu”, Cynthia de Veere, hurista na Wardakosta, ta konta. Solamente si drente denunsio frekuente di un sierto área, ta manda patruya.
Na Kòrsou a sosodé mas be ku boto ta pasa riba landadó i snòrkeldó i poko tempu ei atrobe un snorkeldó a haña herida di chapaleta di un boto. Hopi be ta difísil pa determiná ta ken tin falta.
Kondukta di nabegashon
“Boto mester mantené un distansha di 50 meter di snòrkeldó i adaptá nan manera di nabegá den un área kaminda bo por fèrwagt ku tin hende ta landa”, De Veere ta konta. Kon ta hasi indiká un área asina ta keda vago. “Hopi be ta marka e área ku un bui of tin un bòrchi. Además ta asumí ku den área di landadó e awa ta blou kla i boto mester keda den e área di awa blou skur.
Selwyn Ignacio kasi tur siman ta kore ku su boto den bénewater i hopi be ta mira kos peligroso sosodé. “Tin kaminda algun meter for di kosta ya kaba e awa ta hundu, esta blou skur. Landadó no ta realisá esaki pasobra ta serka di kosta. Boto tampoko no ta paga tinu na e koló di e awa i ta ranka pasa serka kantu di kosta. Espesialmente pa hende ku no tin kustumber di nabegá aki e reglanan no ta masha kla. Tambe ta difísil pa atrapá e hendenan aki. Wardakosta mester pasa nèt na e momentu ku nan hasi malu.”
Pa vigilá boto i ripará infrakshon eventual, Wardakosta ta patruyá. Pero Inspekshon di Haf tin e tarea ofishal di vigilá den bénewater di Kòrsou. E vigilansha aki ta masha limitá, e inspekshon tin un boto so.
‘Muchu poko kòntròl’
“Nos ta traha huntu ku wardakosta”, asina inspektor di seguridat di haf Russel Henriquez ta bisa. “Nos mes ta kontrolá, pero un boto so no ta sufusiente pa mantené e vigilashon na drechi. Sin Wardakosta nos lo no por logra. Hopi be mi ta haña tep di Wardakosta i tin be mi ta yega pa mi traha prosès verbal. Ministerio Públiko ta despachá esaki.”
Henriquez ta kontentu ku e koperashon aki, pero e ta haña ku e maneho por ta mas mihó. “Bon mirá un boto so no ta sufisiente pa inspekshon di Haf, mester tin mas kòntrol riba bénewater. Ainda tin muchu aksidente ta sosodé i e úniko manera pa kombatí esaki ta mas outoridat visibel riba awa: ke men mas patruya.”
Mester di mas testigu
Un tep di un baidó di playa na Cas Abou segun Henriquez no ta sufisiente pa traha un prosès verbal. “Si bo kuminsá un kaso, un testigu ta meskos ku niun testigu. Mester tin por lo ménos dos òf tres hende ku ke testiguá i mayoria di hende no tin masha gana di hasi esaki. Hende tin miedu pasobra e isla ta chikí.”
Outor: Elisa Koek


text:
ORANJESTAD, Aruba: Despues di dos siman di e susedido, uzando 27 trahado entre esunnan di NV Elmar y di contratista priva y dos experto di kabel for di Hulanda, awe NV Elmar lo cuminsa uza e kabel grandi di 60KV atrobe. A kap e kabel dos siman pasa, cu consecuencia cu mester a kita coriente den varios area y parti e coriente via otro “feedernan”.
Tabata diahuebs dia 6 di juli ultimo pa mas o menos 10:30am cu e compania di construccion Odinsa, a informa NV Elmar cu nan a kap un kabel di coriente di nan na altura di Young Fellow Bar & Restaurant na altura di Barcadera y cu e tabata bashando azeta. Tecniconan di NV Elmar a activa mesora, a yega na e sitio, a logra tape e kabel y contene e azeta pa asina evita cu e lo a rementa. E accion rapido tabata crucial pa salba e kabel grandi riba cual ta pasa 60.000 volt di coriente.
E mesun diadomingo despues di e susedido, a yega dos experto di kabelnan cu ta traha bou presion di azeta, a yega for di Hulanda pa asisti NV Elmar den drecha e kabel. Den fin di siman pasa a cuminsa test e kabel atrobe y tur prueba a resulta exitoso. Awe mainta a “comisiona” e kabel y e lo keda 24 ora bou “spanning” pa asina diabierna hinke den funcion normal atrobe.
Mester menciona cu e trabou grandi aki ta costa mas o menos 400 mil florin y ta bou responsabilidad di e compania di construccion Odinsa. NV Elmar a sinta na mesa cu Odinsa pa sigura cu ta tene mas cuidao ora di cobamento riba e proyecto di Green Corridor, pa evita inconveniencia na clientenan.


text:
Diabierna anochi 3 juni 2020 tabata un anochi grandi pa e organisacion di Piedra Plat/Paradera ora cu e luznan LED a wordo sendi na e veld di SV Britannia.
27 aña pasa pa medio di e tempo ey minister di deporte mr Hendric Croes cu a hasi posibel cu basta veldnan di futbol na Aruba a haña iluminacion cual tambe tabata inclui SV Britannia.
Después di 27 aña directivanan di SV Britannia/CB Piedra Plat a sigi traha y awe por a cambia e luznan tradicional pa luznan LED.
Dos ventaha grandi cu e luznan LED aki tin ta cu nan ta usa 25% menos di coriente y tambe nan ta mucho mas cla cu e luznan tradicional.
Na e ocacion aki a entrega ex minister di deporte señor Hendric Croes un plakaat di reconocimiento.
E luznan LED a wordo sendi pa Sr. Eddie Berg hunto cu prome minister señora Evely Wever Croes.
Na final tabata tin un sorpresa ora cu a nombra e Skybox di SV Britannia na nomber di señor Eddy Berg.
Después tabata tin wega di fogeo entre e team di cas contra di United, cual wega tabata di masha bon nivel. Tambe kier a gradici comicion di refree cu a coopera cu e ocacion aki.
Un danki ta bai na tur persona, instancia, comercio, directiva, comicion, Quick Electrical y Time Line Servises pa e bunita trabao cu ta wordo hasi pa nos hubentud.


text:
Maneho mediocre a mata proyecto: Polis no por actua contra chauffernan sin seguro
Den entrevista cu parlamentario Robert Candelaria (AVP) a bin dilanti e situacion serio andando na momento cu polis tin cu actua durante control den trafico. Na e momentonan aki polis no por actua y duna multa na chauffeurnan cu ta coriendo auto sin seguro valido.
Candelaria ta amplia riba esaki:
E mecanismo di control pa pasa na cada seguro y verifica si e persona ta of no ta sigura riba e fecha di boet no ta funcionando.
Den su posicion como parlamentario, Robert Candelaria personalmente kier y sa con pa lidera e proceso ey. Di su banda el a acerca Ministerio Publico, Asociacion di Seguro, Cuerpo Policial y Belasting Dienst y forma un “werkgroup” bou guia di Ministerio Publico pa traha un Database y for di akinan compila tur informacion di tur compania di seguro (up to date) pa nan ta fresco y asina tin e informacion di ken ta sigura y ken no.
E instrumento ey, Cuerpo policial ta e unico cu por haya acceso na e database aki y drenta wak si tal persona ta sigura (cerca ken y ki fecha). Na momento cu e proceso aki a cuminsa cana su caminda, a verifica cu Corte y di nan banda a reconoce cu ta suficiente prueba cu e boet por bay door of no. Tur procedura tabata bayendo riba e bon caminda pa concretisa esaki.
Minister Andin Bikker a haya tende di e iniciativa aki, cu ta cay bou di su cartera, cual e por tum’e over y cana cu ne. Candelaria di su banda a remarca, cu e colaboracion aki no ta algo pa su persona haya elogio cu ne, pero ta mira cu ta algo cu polis riba caya, cu ta autoridad, mester di dje como instrumento pa haci nan trabou. Na momento cu nan duna un procesverbaal, esaki ta ley y tin cu bay door
Candelaria a laga nan cana cu e iniciativa y a pidi pa e bay door, pa no lag’e para. COVIDa presenta, e Minister su hendenan a tuma e proyecto over y awo a mata e proyecto. Companianan di seguro no ta riba mesun liña mas, mientras algun compania di seguro a bisa di lo bay introduci nan propio app cu un QRcode caminda polis por verifica si nan ta sigura y cerca nan.
E intencion cu polis lo tabata tin un instrumento pa verifica ken ta segura of ken no, Minister y su hendenan a laga esaki bay. Y ainda e tabata tin e curashi di broma cu el a presenta un proyecto piloto pa companianan cu lo bin cu nan propio app. Pa resumi, e no a logra nada y a mata un proyecto cu tabata necesario pa polis.
Anhelo politico pa por “score” ta mata proyectonan y pone cu ta sacrifica instrumentonan necesario pa polis, con tal cu e haya elogio pa algo cu e no a haci ni logra. Lamentabel y ta recurente den escogencianan robes cu e mandatario aki a bin ta haci pa mas di tres aña caba den “maneho” den husticia.


text:
Diadomingo algo despues di mey anochi, varios unidad policial a wordo manda cu urgencia na un adres na Mahuma. E adres aki ta conoci caba pa Polis pa tene fiestanan clandestino, durante oranan di Toque de Queda.
E biaha aki autoridad a bisa ta basta y na yegada di varios unidad, nan a kibra e fiesta. Den e fiesta aki mayoria di persona tabata hendenan hoben.
Polis a detene mas o menos 20 persona cu tabata n’e fiesta clandestino, dos transportwagen a bay full yen. Nan a wordo hiba Warda di Santa Cruz caminda nan lo a ricibi un boet di mil florin, pa no a mantene nan mes n’e regla di Toque de Queda.
E biaha aki Polis actua cu man duro, compara cu algun siman atras, ora nan a bay kibra un fiesta clandestino na Palm Beach.
Na Palm Beach no a detene niun persona y a laga tur subi tras di stuur, sin controla si nan a bebe alcohol. Es mas a permiti nan subi caya durante Toque de Queda.
E biaha aki si Polis a actua manera debe ser, demostrando asina cu reglanan y medidanan di Covid-19 mester wordo respeta. Porfin, pasobra ki bal bin cu medida y tog no ta actua.


text:
05-2019 – KvK a introduci Directiva nobo durante New Year’s Celebration 2019
Oranjestad – Camara di Comercio y Industria Aruba (KvK) a organisa su tradicional “New Year’s Celebration”. Esaki ta tambe e prome di hopi mas evento cu KvK tin planea pa organisa durante 2019. E evento aki ta pa yama un bonbini na un aña nobo den compania di e miembronan di directiva di KvK. Un invitacion a wordo extendi den nomber di e directiva di KvK na diferente stakeholders y socionan comercial tanto den sector publico como sector priva pa nan ta presente na e evento social aki.
Den un ambiente hopi ameno y bon acompaña pa musica di steelband, e invitadonan por a disfruta di e oportunidad den auditorio y balcon di KvK pa encontra otro y elabora riba diferente desaroyonan y e bon intencionnan pa e aña nobo. E presidente di directiva, sr. Kawish Misier, a hiba palabra di bon bini na e invitadonan. Sr. Misier a splica kico e deseonan di e directiva ta. Directiva di KvK kier sigui traha na bienestar di comercio di Aruba y mantene un bon contacto entre sector publico y sector priva. E la indica tambe riba desaroyonan riba tereno di financiamento di negoshi cu ta wordo formalisa pa yuda negoshinan nobo y cu kier crece.Tambe e la splica riba e ultimo desaroyonan di KvK caminda cu a duna un splicacion breve di e intencion di KvK y e digitalisacion di su servicionan. Sr. Misier a introduci e miembronan di directiva dunando un descripcion breve di nan expertisio y rol den e directiva. Siguientemente a bisa un danki na e team dinamico di KvK y a culmina dunando tur esnan presente e libertad di combersa cu otro y disfruta di e bon ambiente cu bebida y aperitivos.
Directiva nobo
E directiva nobo ta conoce un cara nobo den persona di sra. Monica Kock. Sr. Kawish Misier a wordo elegi unanimamente door di e directiva como Presidente di Directiva y sr. Satish Daryanani como Vice Presidente. E demas miembronan di directiva ta sra. Wanda Broeksema, sra. Alexlindy Croes, sr. Omar Tromp, sr. Lionel de Cuba, sr. August Croes y sr. Randall Croes.
Camara di Comercio y Industria Aruba ta desea henter pueblo di Aruba, en particular tur nos comerciantenan, un prospero 2019 yena di dicha y hopi exito.
Aruba, 21 di januari 2019
Camara di Comercio y Industria (KvK)